
- 


# [ इस पुस्तकको या इसके, किसी अशको प्रकाशित 
करने, उद्धूत करने अथवा किसो भाषामें 
अनूदित करनेका अधिकार सबको है। | 


J 
५ ® क्ली 
5 | प्रकाशक-विभाग 
3] 
{i श्रीकृष्ण-जन्मस्थान सेवा-संस्थान, 
~ | क 
gi सथुरा-२८१००१ 
4 | “ यह पुस्तक भारत सरकार द्वारा रियायती मुल्यपर उपलब्ध 
KI 


किये गये कागजपर मुद्रित-प्रकाशित है ।” 

प्रकाशक |श्रोकृष्ण-जन्मस्थान सेवा-संस्थान 
मथुरा-२८१००१ (So To) 


प्रकाशन तिथि (फाल्गुन पूणिमा सं० २०३६ वि० 
१मार्च. १९८० 


प्रथम संस्करण |३२०० प्रतियाँ 


मुद्रक (राष्ट्रीय प्रेस, 
डैम्पियर नगर, 
मथुरा-२८१००१ (उ. प्र.) 


मुल्य- १ To ६० YA Rs.1.60 P. | 

; आप मुझसे सहमत होंगे कि जैसे शिक्षामात्रके लिए 
3 अक्षर-ज्ञान , गिनती , जोड़-बाकी , गुणा-भाग आवश्यक 
न हँ, वेसे ही आध्यात्मिक साधनमात्रके लिए कुछ आवश्यक 
आधार भूमि चाहिये। _ र 
साधनका प्रारम्भ ही सदाचारसे होता हे । अतः 
* योग-दर्शन ' के यम-नियम केवल योगके ही साधन नहीं 
हैं। किसी भी मार्गसे चलनेवाले साधकके लिए ये सबसे 
प्रथम आवश्यक हैं | 
प्रत्येक साधन अपनेमें पूर्ण होता है । उसमें ही निष्ठा 
कर ली जाय तो वह पुर्णता तक पहुँचा देता हे । इस 
गकार वह महाव्रत बन जाता है। यम-नियमके सब 
धाधन महाव्रत हैं। इनमें एकको भी पूर्णता तक आप 
पहुँचाना चाहेंगे तो दुसरे स्वयं जीवनमें आ जायंगे । 
महषि पतञ्जलिने योग-दर्शनमें इनमें-से प्रत्येककी 
JAMA प्रभाव-शक्ति बतलायी है । उसीको स्पष्ट करनेके 
लिए मैंने ये दस कहानियाँ लिखीं | इनमें-से कोई साधन 
.! हृढ़तासे जीवनमें आवे तो किस क्रमसे आवेगा और 
१. उसका परिपाक क्या होगा , यह इन कहानियोंमें स्पष्ट 
किया गया है । 
बहुत पहिले ' कल्याण ' (गोरखपुर) में ये कहानियाँ 
क्रमश: निकली थीं । फिर गीता प्रेससे इनका संकलन 
“दस महाव्रत ' के नामसे पुस्तकाकार निकला । शीघ्र वह 
संस्करण समाप्त हो गया। अतः ' श्रीकृष्ण-जन्मस्थान 
सेवा-संस्थान ' इसे पुनः प्रकाशित कर रहा है। 
आशा है पाठकोंको इससे प्रेरणा प्राप्त होगी । 


i वाराणसी 1 BPSD 
$ j फाल्गुन Jo ५-९०३६ वि० } ~सुदशर्नासह ' चक्क 

अहिसाप्रतिष्ठायां तत्सन्निधौ वेरत्यागः 
( योगदर्शन २ . ३५ ) 

(इन हिसकोंका पालन अच्छा नहीं !' बगलमें बैठे 
केशरीशावककी ओर संकेत करके किशोरने माधवरावसे 
कहा । “ये किसीके होते नहीं । पता नहीं इन्हें कब क्रोध 
आ जाय । कम-से-कम इस प्रकार स्वतन्त्र तो नहीं ही रखना 
चाहिये ।' 

“ओह यह भोला शिशु ' माधवरावने उस सिहशिशुके 
मस्तकपर हाथ फेरते हुए कहा । ' इसे क्या बाँधकर 
रक्खा जा सकता है ? तुम देखते नहीं कि यह मुझे कितना 
चाहता है । कुत्तेके समान मेरे पीछे लगा फिरता है ।' 

धर भी क * किशोरने रोका ; परंतु माधवराव 
बिना रुके बोलते गये । 'फिर भी यह हिसक है और 
धोखा दे सकता है , तुम यही तो कहना चाहते हो ? सच 
पूछो तो मैंने इसे इसीलिए पाला भी है । इसकी सहोदरा 
मेरे द्वारा रक्षित न हो सकी । वह बेचारी इसे अकेली 
छोड़ गयी । अभी एक महीना ही तो हुआ है उसे मरे | 
। और इसकी मां- इसके देखते-देखते मैने इसकी माँका 
® वध किया है।' माधवरावके नेत्र टपकने लगे । कण्ठ भर 

आया । आँसुओंको पोंछकर उन्होंने अपने पालतू सिंहको 
देखा । वह चुपचाप इनके मुखको इस प्रकार देख रहा था , 
मानो वह भो इनके कष्टमे रोता ही चाहता हो। 


“मैं इसकी माता का हत्यारा हूँ। यदि यह मुझसे 
अपनी माताका बदला ले तो वह न्याय होगा । अपने 
दुष्कमंका इस प्रकार प्रतीकार केरनेका अवसर प्राप्त 
करनेकी आशासे ही मैंने इसका पालन किया , कितु यह 
अपनी माताके वधिकपर भी विश्वास करता है । देखो 
न ! उलटे मेरे दुःखसे पीडित होता है । इससे प्रतीकारकी 
भी आशा कहाँ ? 

(5) 

वृक्षोंकी आइ थी ; फिर भी घोड़ेकी टापोंके शब्दने 
सिहनीको सावधान कर दिया । अपनी गुफासे वह बाहर 
आयी और तनकर खड़ी हो गयी । उसके साथ उसके 
दोनों बच्चे भी निकल आथे । यद्यपि सिहनीने उन्हें गुफामें 
ढकेलना चाहा; कितु बच्चे तो बच्चे ही ठहरे। 
वे तो परिस्थिति समझते नहीं । इधर-उधर खिसककर वे 
माँके पास ही रहना चाहते थे । इधर घोड़ेके पेरोंका शब्द 
पासआ गया था और सिहनीको अवकाश नहीं था 
बच्चोंको गुफाके भीतर लेकर जानेका । उसने उन्हें गुफाके 
द्वारपर ढक्रेल दिया और आप कान खड़े करके गुर्राने 
लगी । 

बच्चा देनेपर तो गाय भी मारने दौड़ती है बच्चेके 
पास जानेवालोंको , फिर सिंहनी तो सिंहनी ही है । बच्चे 


Nanaji Deshmukh Library, BJP, Jammu. Digitized By Siddhanta eGangotri व्या 


Vinay Avasthi Sahib “हसि Vani Trust Donations 
आहसा 3 


समीप होनेपर वह असह्या हो जातो है । माधवराव-जैसा 
प्रवीण शिकारी इसे भलीभाँति जानता था । उसेपताथा 
कि यदि प्रथम लक्ष्यमें ही वह धराशायी नहीं हो गयी तो 
शिकारीको स्वयं शिकार बननेमें देर न लगेगी । उसके 
कराल आक्रमणमें सावधानीसे लक्ष्य लेना सरल नहीं है । 
भीलोंने ठीक पता बतला दिया था , जहाँ सिहनीने 
गुफामें बच्चे दिये थे झाड़ियों की सघनताका आश्रय लेते 
~ . हुए माधवरावका घोड़ा बढ़ा आ रहा था । अन्तमें एक 
झाड़ीके पीछे नन्हें-से मैदानमें अपनी ओर मुल किये वह 
मृगेन्द्रवधू दृष्टि पड़ी । घोड़ा रुक गया । धनुषपर बाण चढ़ 
चुका था । एक सचा हुआ हाथ हूटा । चीत्कारसे जंगल 
TA उठा । सिहनी तड़पी और गिर गयी । 
निपुण शिकारी समझ गया कि अब वह उठ नहीं 
सकती । घोड़ेसे उतरकर उसे पेड़की डालसे बाँध दिया 
और स्वयं सिहनीकी ओर बढ़ा । बाण ठीक मस्तकके 
मध्यमें लगा था । सिहनी आड़े पड़ी थी और उसके दोनों 
बच्चे उसके पास दौड़ आये थे । एक स्तन पी रहा था, 
दुसरा मुख सूघ रहा AT | 


शिकारी स्तम्भित हो गया | उसने देखा -मस्तकसे 
बाणके पाससे रक्त टपक रहा है। दो भोले शिशु माँके 
पास हैं और सिहनीका वह निष्प्राण शरीर अब भी उसे 
अपने अग्निनेत्रोंसे घुर रहा है । ' हत्यारे इन्हें भी मार P 
मानों वह कह रही है | दो क्षण वह रुका रहा और तब 
धनुष फॅककर दोडा और सिंहनीके मुख और पंजोंके मध्य 

गिर पड़ा, मानो सिंहनी अभी जीवित है और उसे उसके 
कृत्यका बदला देगी । कितु ऐसा कुछ भी नहीं हुआ । 
सिहनी ज्यों-की-त्यों उसे घूरती पड़ी रही । अब वह 
सिहनीका शव-मात्र था । केवल वे बच्चे इस अपरिचितसे 
डरकर गुफामें भाग गये | 


अन्ततः माधवराव गम्भीर व्यक्ति थे। वे उठे और 
उन्होंने सीटी दी । उनके सहचर जो उन्हें ढूँढ़ ही रहे थे , 
आ गये। बड़े आदर पूर्वक उन्होंने सिंहनीके उस शवको 
श्रीनमंदाजीमें प्रवाहित कर दिया । सिंहचर्मका इस प्रकार 
व्यर्थ जाना उनके अनुगतोंको सह्य नहीं था; किन्तु वे 
अपने नायक्रकी कठोर एवं व्याकुल मुद्राके सम्मुख कुछ 
भी कहने का साहस न कर सके । वे दोनों बच्चे माधव- 
रावके घर लाये गये । कहना नहीं होगा कि माधवरावने 
वह फेंका हुआ धनुष फिर कभी नहीं उठाया । 


(३) 


सहसा चौंककर माधवरावने पीछे देखा। उनका 
केशरी एक बछड़ेको पटक चुका था और वह बछड़ा 
डकार रहा था । “केशरी ! ' स्वामीके gg स्वर एवं 
कठोर नेत्रको देखकर वह सिंह संकुचित हो गया । 
अपराधीकी भाँति सिर झुक्राये वह उनके समीप आकर 
खडा हो गया । बछडा उठा और प्राण लेकर भागा । 
“ सिंह बिगड़ गया है '-- इस भयसे पासके खेतका किसान 
भी हल-बैल छोड़कर भाग चुका था । माधवरावने एक.“ 

बार गम्भीर दृष्टिसे सिहको देखा और फिर घरकी ओर 
लौट पड़े । i 


गुरुदेवने कहा था कि ' जिसके हुदयमें हिसा नहीं है, 
उसके समीप पहुँचते ही सभी प्राणी हिसा भूल जाते 
हैं ॥ दूसरे प्राणियोंकी बात तो दूर रही मेरा पालतू केशरी 
भी अपनी हिसा नहीं भूल पाता । अभी उस दिन उसने 
नोकरपर पंजा चलाया था और आज बछुड़ेको दबा 
बैठा । जब दूध पिलाकर पालनेपर भी वह अपनी हिंसा 
न छोड़ सका तो दूसरोंकी क्या चर्चा ? तब क्या गुरुदेवने 
ठीक नहीं............ ऐसा केसे हो सकता है? सच तो यह 
है कि मैंने केवल शिकार छोड़ा है । हाथोंसे हिसा छोड़नेपर 
भी मैं अहिसक कहाँ हूँ? अभी कल नोकरके द्वारा 
लालटेनका शीशा टूटनेपर जल उठा, परसों बच्चेको 
मारते-मारते रुका । माधवराव गम्भीरतासे सोच 
रहे I 


न 


“यह हाथमें लाठी ? कुत्ता, सर्प , पशु आदि आक्रमण 

| करे तो उसका निवारण होगा। सीधे शब्दोंमें उसे 

७७ मारूगा। यह हिसा नहीं है! उन्होंने लाठी फेंक दी। 

“यह पहरेदार ? कोई चोर, डाकू आये तो” उन्होंने 

पहरेदारको विदा कर दिया वेतन देकर । इसी प्रकार वे 

और भी बहुत कुछ करते एवं सोचते रहे। यह क्रम चला 

| कई दिनोंतक । उनके पास न तो पहरेदार रहा और न 

| कुत्ता । घरके सब AAAA वाँट दिये गये । यहाँ तक कि 
$ तालाकु जी भी नहीं रक्खा । 

लोग समझते थे कि माधवराव पागल हो गये हैं। 
कुछ ऐसे भी लोग थे जो उनपर श्रद्धा भी करने लगे । जो 
भी हो , माधवरावने अपनी समस्त सम्पत्ति जो केशरीके 
नाम करा दी वह किसीको अच्छा नहीं लगा । और तब 
तो सबको और भी बुरा लगा जब केशरीके बीमार होकर 
मर जानेपर वे बच्चोंकी भाँति फूट-फूटकर रोने लगे। 
अन्ततः उन्होंने उसकी चिकित्सा एवं सवामें कुछ उठा तो 
रक्खा नहीं था। फिर एक घातक पशुके लिये ,इतना 
व्याकुल होना कहाँकी समझदारी है ? लोगोंने समझा कि 
सिंह क्‍या मरा ; एक विपत्ति टली । अन्यथा उससे सर्वदा 
खटका लगा ही रहता था | 


आलोचनाएँ तो होती ही हैं और माधवरावकी अधिक 
हुई, कितु वे थे अपनी धुनके पक्के । लोगोंकी ओरसे 
उन्होंने अपनेको वञ्त्रबधिर बना दिया। उनका मकान 
था ग्रामके एक ओर । मकानके सम्मुख थोड़ा हटकर 
उन्होंने केशरोकी एक पूरे कदकी प्रस्तर-मूति निर्मित 
कराकर उसे एक पक्के चबूतरेपर स्थापित करा दी। 
प्रायः संध्याको वे उस मूतिके समीप चबूतरेपर बैठे या 
उसपर हाथ फेरते मिलते थे। 


(४) 
दो साँढ़ लड़ रहे थे, माधवराव उधरसे निकल गये । 
दोनोंने लड़ना तो दिया छोड़ और छोटे बछड़ोंके समान 


उछलकर उनके समीप आगये । उन्होंने दोनोंको पुचकारा, 
उनके सिर एवं शरीरपर हाथ फेरा । ' आपसमें लड़ा नहीं 

करते !' मानो उनके आदेशको पशुओंने समझ लिया । 
दोनों परस्पर परिचितके समान खेलने लगे । 
“माधवराव तो संत हो गये !' एक देखनेवालेने कहा- 
“देखो न, साँढ़ भी उनकी आज्ञा मानते हैं !' दूसरेने 
कहा--' साँढ़ तो फिर भी सीघे होते हैं, मैंने स्वयं देखा 
है कि उस सिह-मूतिके चवूतरेपर-से वे एक बिच्छूको हाथसे 
उठाकर नीचे रख रहे थे। बिच्छूने डंक मारना तो दुर, 
शरीर भी नहीं हिलाया !' ' कितु मैं तो उस दिन घबरा 
+ गया जब मैंने देखा कि मेरी छोटी बच्ची उस चबूतरेपर 
एक काले सर्पको दोनों हाथोंसे थप-थपा रही है और साँप 
काटनेके बदले फण बचाता फिरता है। इतना ही नहीं । 
वहीं एक .भेडिया भी ga-ga बेठा था और रामूको 
बकरीके बच्चे कभी चबूतरेसे उसकी पीठपर और कभी 
उसकी पीठसे चबूतरेपर उछल रहे थे ।' 
सव अपनी-अपनी सुना रहे थे, इतनी देरमें पटेल 
भी आ गये । उन्होंने अपना अमुभव बताया--' उस दिन 
मैं जमादारपर बहुत असंतुष्ट था । कहीं मिलता तो खाल 
| खींच लेता । हूँढ़ते-हढ़ते उसका पता लगा माधवरावके 
e दालानमें । मैं आग-बबूला हुआ पहुँचा । दालानके पास 
| जाते-न-जाते मेरा क्रोध पानी हो गया। रावको देखते 
| ही मुझे बड़ी लज्जा आयी । तभोसे मैंने समझ लिया कि 
| वे अवश्य कोई सिद्ध महात्मा हैं । 
| x x xX 
eR माधवरावका शरीर अब नहीं रहा। उनके प्रस्तर 
केशरीको लोगोंने सिन्दूरसे रग दिया है और देवीका वाहन 

समझकर वे उसकी पूजा करते हैं। देखा-देखी मध्यप्रान्त 

एवं बरारके अधिकांश ग्रामोंमें ग्रामसे बाहर पत्थर या 
मिट्टीकी सिह अथवा व्याघ्रमूति बनाकर पूजनेकी प्रथा 

चल पड़ी, जो अब तक चल रही है । ग्रामीणोंका विश्वास | 
है कि इस प्रकारकी पुजासे वनपशु उन्हें तंग नहीं करेंगे । 

सुना जाता हे कि उस सिहमूतिके समीप अब भी कोई 

प्राणी दूसरेपरं अपना क्रोध प्रकट नहीं करता । 


O 
— ot — 


सत्य 
सत्यप्रतिष्ठायां क्रियाफलाश्रयत्वस्‌ 

(योगदर्शन २. २६) 
दिन विदा होनेको था। सूर्य भगवान्‌ अस्ताचलपर 
पहुँच चुके थे। संध्याकी लालिमाने दिशाओके साथ 
तरुपल्लवो एवं पृथ्वीको भी अनुरंजित कर दिया था। 
निझरका निर्मल प्रवाह सिन्ट्री हो!चका था। पक्षी कलरव 
करते नीडोंको लौट रहे थे । मयूरोंकी केकासे कानन | 
मुखरित हो उठा । | 
गन्तव्य अभी सुदूर था । पथिक श्रान्त हो चुका था और 
उसके पेर अब सत्याग्रह करने लगे थे । भालपर पसी नेके 
बड़े-बड़े विन्दु चमक रहे थे। उसने अञ्जलि भरकर 
अपने मुखको प्रवाहके जलसे धोया और तृषा शान्त की । 
इसके अनन्तर वह कलियोंके भारसे झुके हरसिगारके 
नीचेकी स्वच्छ शिलापर अपने कंधेका कम्बल डालकर 

उसीपर लेट गया । कुछ ही क्षणोंमें उसकी नासिकासे 
खर्राटेकी आवाज निकलने लगी । 
ma वही शुभ्र पुणिमा थी, जिसमें कभी 
। लीलाघरके अधरोंसे लगी वंशीने त्रिभुवनको सुधा-स्नात 
। far था। धवल ज्योत्स्ताकी गोदमें नीरव शान्त 
वनस्थली सुषुप्ति-सुखका अनुभव कर रही थी । पथिक 
एक पूरी निद्रा ल लेनेके बाद जगा। निशीथमें उसे 
्षुधाने क्षुभित किया और अपने झोलेसे वह साथ लाया 
पाथेय निकालकर भोजन करने लगा । 
क्षुधा शान्त हो गयी । निझे रके मधुर जलने उसे संतुष्ट 
। कर दिया । प्रगाढ निद्राने पथ-श्रम दूर कर ही दिया AT | 
। शशाङ्कुके इस महोत्सवमे पथिक प्रफुल्ल था । उसका 
। हृदय शान्त और प्रसन्न था। हरसिगारकी कलिकाएँ 
खिलने लगी थीं । उनकी मधुर सुगर्धिसे वायु आनन्द 
प्रदान कर रहा था । पथिकने पुनः शथनका विचार नहीं 
किया । इतने शान्त सुहावने समयको वह यों ही निद्रामें 
'  स्थोना नहीं चाहता था। उसने उसी कम्बलपर आसन लगाया 
और अपने झोलेसे कुछ कागज , नोटबुक , पेन्सिल प्रभृति 
निकालकर वह अपने आगेके कार्यक्रमको निश्चित करनेमें 
लग गया । 
नोटबुकमें उसीने कभी लिखा था--' सत्यप्रतिष्ठायां 
क्रियाफलाश्रयत्वम्‌ ' और इस पक्तिके नीचे लाल पेन्सिलसे 
चिल्ल लगा था । वह सोचने लगा--' सत्यको प्रतिष्ठासे 
कर्मका इच्छित फल प्राप्त होता gr यह महषि 
। पतञ्जलिका वचन है । मैंने इसपर चिह्न भी लगाया है 

कि अवसर पड्नेपर इसपर विचार करूंगा महषिका 
वाक्य मिथ्या तो हो नहीं सकता , फिर क्यों न सब जंजाल 
और दाँव-पेचको छोड़कर इसीसे काम निकालूँ । पथिकको 
पुनः आलस्य प्रतीत हुआ। कर्तव्यके सम्बन्धमें वह 
निश्चिन्त हो गया था , अत: लट गया । 


( छ ) 


पिण्डारों ( ठगों ) ने बड़ा उत्पात मचा रक्खा था । 
वे यात्रियोंको तो लूटते ही थे, अवसर देखकर ग्राम एवं 
बाजारोंको भी लूट लेते थे। उनका दल बढ़ता ही जाता 
था। छत्तीसगढ़में उनका प्राबल्य था और उसमें भी 
रायपुर-राज्यमें । उन्होंने अब अपना सुहढ़ संगठन बना 
लिया था एवं वे डकैती करने लगे थे । 

यात्रियों तक हो तो कोई बात भी है, ग्राम और 
बाजारोंसे बढ़ते-त्रढ़ते पिण्डारोंने आज राज्यका तहसीलसे 
आता हुआ खजाना भी लूट लिया था। खजानेके साथ 
आनेवाले सिपाहियोंको उन्होंने मार दिया था। इससे 
सेनिकोंमें बड़ी उत्तेजना थी । सभीको प्राण प्यारे होते 
हैं । सभी जगह उपयु क्त घटनाको चर्चा थी और सिपाही 
नगरसे बाहर कहीं भी खजानेके साथ न जानेकी सलाह 
कर रहे थे । 

बात मन्त्रीतक पहुँची और उसने महाराजको एककी 
दो बनाकर समझाया ; क्योंकि कुशल सचिव चाहता था 
कि पिण्डारोंका शीघ्र दमन हो। यही कारण है कि 


मोहनसिंहके समान शान्त और राज्यकी ओरसे कानमे 

तेल डालकर महलमें पड़े रहनेवाला राजा भी आज व्यग्र 
था। उसे चिन्ता हो गयी थी कि कहीं पिण्डारे और 
बढ़कर पूरे राज्यपर अधिकार न कर बैठे । अपनी सत्ताकी 
रक्षाके विचारसे राजा आज व्याकुल था । 


| लगभग सब चतुर , शिक्षित एवं वीर नागरिक 
| निमन्त्रित हुए । उन दिनोंके राज्य ही कितने बडे थे? 
नगरको एक अच्छा बाजार कहना चाहिये । महाराजका 
दरबार लगा । प्रश्‍न था-- पिण्डारोंका दमन कंसे हो? 
अन्तमें मन्तीकी सम्मति सबको प्रिय लगो कि ' पिण्डारोंके 
गुप्त अड्डेका पता लगाया जाय। हाँ वे सत्र लोग कब 
एकत्र और असावधान रहते हैं, यह ज्ञात किया जाय । 
` उसी समय उनपर अचानक आक्रमण हो V 


यह काम करे कौन ? बड़ा टेढा प्रश्न था । महाराजने 
बीड़ा रक्खा और पद , पुरस्कार तथा जागीरका लोभ 
दिखाया । प्राणपर खेलनेका प्रश्‍न था । सबके सिर झुके 
थे । बड़ी देर हो गयी , पर किसीने बीड़ा उठाया नहीं । 
अन्तमें एक ब्राह्मण युवक उठा । सांवला-दुबला शरीर, 
भालपर भस्मका त्रिपुण्ड और भुजा तथा कण्ठमें रुद्राक्षको 
meari सब उसे आश्चयंसे देखने लगे। उसने बीड़ा 
उठाकर मुखमें रक्खा और बिना किसीको बोलनेका 
अवसर दिये सभासे शीघ्रताके साथ चला गया । 

( 8३७) 

“आप कहाँ जा रहे हैं ? एक पथिकसे एक वृक्षके 
नीचे बैठे दूसरे व्यक्तिने पूछा जो वेष-भूषासे पथिक ही 
जान पड़ता था । 


è 

“पिण्डारोके अड्डेपर । ' बिना किसी संकोचके उसे 
उत्तर मिला । प्रश्नकर्ताको ऐसा उत्तर पानेकी तनिक भी 
आशा न थी । वह भोंचक्का रह गया और घूरकर उस 
पथिकके मुखको देखने लगा । 

“भाई! मैं भी यात्री हुँ। इधर वनमें भय है। | 
इसलिये साथीको प्रतीक्षामें बंठ गया था। आप मुझसे | 
हँसी क्यों करते हैं ? मैं पिण्डारा थोड़े ही हूँ ।” चोरकी | 
दाढ़ीमें तिनका , पथिकके उत्तरसे उस पूछनेवालेको , जो | 
सचमुच एक प्रधान ठग था , संदेह हो गया कि यह मुझे 
पहचानकर व्यंग कर रहा है । 

' मैं हँसी नहीं करता ' गम्भीरतासे पथिकने कहा । 
“सचमुच ही मैं पिण्डारोंके अड्डेपर जाना चाहता हूँ, 
कितु अभो मेरे गन्तव्यका मुझे कुछ भी पता नहीं लग 
सका है । कितना अच्छा होता कि कोई पिण्डारा मुझे 
मिल जाता ।' 

“और तुम्हें ठिकाने लगाकर कपड़े-लत्ते लेकर चम्पत 
होता !' हसकर ठगने बात पूरी की और ध्यानसे अपने 
शब्दोंके प्रभावको पथिकके मुखपर देखने लगा । 

“ठिकाने लगाने या चम्पत होनेकी तो कोई बात 
नहीं ' पथिककी गम्भीरता अखण्ड थी। ' मेरे पास आठ 
अर्शाफयाँ हैं और ये वस्त्र , इन्हें मैं प्रसन्नतासे दे सकता 
हुँ । फिर कोई ब्राह्मणको व्यर्थ क्यों मारेगा ? 

“देवता ! तब आपको पता होना चाहिये कि मैं ही 
यहाँके पिण्डारोंका सरदार हूँ।' उसने ब्राह्मणके मुखपर 

l अपने नेत्र गडा दिये । 

पथिक उल्लसित हो उठा-' जय शंकर भगवानको ! 
मुझे व्यर्थमें भटका न होगा । आप चाहें तो ते अशफियाँ 
ले लें और कहे तो लॅगोटी लगाकर सब कपड़े भी उतार 
दू, कितु आप इतनी कृपा और करें कि अपना अड्डा मुझ 
दिखा दें ।! अशर्फियोंको ब्राह्मणने झोलेसे निकालकर ठगके 
आगे रख दिया । 

“आप मेरे अड्डेपर क्यों जाना चाहते हैं ” सरदारने 
ब्राह्मणकी निःस्पृहता और प्रसन्नतासे कुतूहलमें पड़कर 
पूछा । उसने gal उठा ली थीं और वस्त्र उतरवानेकी 
बात भी भूल चुका था । 

ब्राह्मण एक क्षण रुका - “क्या यहाँ भी सत्य" 
निश्चय । जब सत्य बोलनेसे इतनी सफलता हुई है तो 
आगे झूठ नहीं बोलूँगा ।' उसने स्पष्ट बतला दिया कि ' मैं 
रायपुर-राज्यका गुप्तचर होकर आया हूँ V उसने कहा-- 
मैंने अनेकों युक्तियाँ सोचीं , किन्तु agfa पतञ्जलिके 
सूत्रने सबको दबा दिया । मैंने निश्‍चय किया कि 'मै झूठ 
नहीं बोलूंगा और अव तो प्रतिज्ञा करता हूँ कि जीवनमें 
कभी भी असत्यका आश्रय नहीं लू गा।' 

ब्राह्मण युवकके मुखपर सात्त्विक दृढता थी । ठगोंके 
सरदारका हृदय भी मतुष्यका ही हृदय था । तह उसकी 
ओर फिर सिर उठाकर देख नहीं सका । चुपचाप JAT 
नेत्र पोंछें और ब्राह्मणको पीछे आनेका संकेत करके घनी 
झाड़ियोंके बीचमें घुसने लगा । 
| ( ए ) 

E SENA रायपुरके महाराजका दरबार लगा था। रुद्रदेव शर्मा 

पिण्डारोंके अड्डेका पता, वहाँका मार्गे . उनकी शक्ति 
प्रभृति सबका पता लगाकर आ गये थे। राजसभामें | 
उन्होंने सब बातोंको सविस्तार सुनाया । केवल उन्होंने | 
छोड़ दिया कुछ सोचकर या व्यर्थेका विस्तार समझ अपने | 
यात्राके वर्णनको । | 
“ पिण्डारोंपर चढ़ाईका भार कौन लेगा ?' महाराजने | 
पूछा ! | 
‘fag पिण्डारे तो परास्त हो चुके हैं। उनपर अब 
चढाई होगी क्यों ?' एक हट्टे-कट्टे पुरुषने प्रवेश करते 
हुए कहा । ' गुरुदेवकी सत्यताने पिण्डारोंको पूरी तरह 
परास्त कर दिया है और उनका सरदार अब उनका 
स्वेच्छा-बंदी है ।' उस ब्राह्मणके चरणोंपर गिरकर बह 
फूट-फूटकर रोने लगा | 
सब चकित थे और ब्राह्मण कतेव्यविमूढ़ ! पूरा 
वृत्तान्त ज्ञात होनेपर महाराज सिंहासनसे उतर पड़े। 
उन्होंने ब्राह्मणके चरणोंमें मस्तक रबखा और उस 
सरदारको उठाकर हृदयसे लगा faari रुद्रदेव शर्मा 
राजगुरु हो गये एव अभयसिह पिण्डारा रायपुर-राज्यके 
मन्तित्वको सँभालनेके लिये विवश हुए । 
इतिहास अस्थिर होता है, किन्तु महत्कर्म उसे भी 
स्थायी बना ही जते हैं। छत्तोसगढ़को जंगली जातियोंमे 
अब भो शपथ देते ममथ ' झूठ बोल तो रुद्रकी सौगन्ध ' 
कहनेकी प्रथा है । विश्वास किया जाता है कि रुद्रका नाम 
लकर झूठ बोलनेवालेके घर या तो चोरी होती है या 
डाका पड़ता है। रुद्र वहाँ सत्यके प्रतीक हो चुके हैं। «७ 

अस्तेयप्रतिष्ठापां सर्वरत्नोपस्थानम्‌ । 
| (योगदर्शन २ , ३७) 
| “गुरुदेव ! कलसे भूखा हे 
“तुम इसी योग्य हो कि भूखों मरो ! 
Jan बालके तेत्र भर आये । वह नहीं जान सका 
कि गुरुदेव उसे इतने aige atiii उसके शरीरपर 
| एकमात्र कौपीन थी और इस शीतक़्रालसे दो दिनसे 
| उसके पेटमें एक दाना भी नहीं गया था। उसका अजर 
| अङ्ग ठिठुरा जाता था । ऊपरसे यह फटकार । धीरे-धीरे 
| वह सिसकने लगा । ; 


| * रामदास !' गुरुदेव द्रवित हुए और स्नेहसे पुचका रा- 
“मैं चार दिनके लिए बाहर गया और आश्रम खाली 
हो गया, सोचो -ऐसा क्यों हुआ ?' बालक सिसकता 
जाता था। आश्रममें ऐसा था हीक्ष्या जो खाली हो 
गया ? गुरुदेव कुल आध सेर तो आटा छोड़ गये थे । 
उसीको उलटा-सीधा सेंककर त्रिता नमकके ही उसने दो 
दिन किसी प्रकार काम चलाया। उनके समय जिन 
| भक्तोंकी भीड़ लगी रहती थी, उनकी अनुपस्थितिमें 
| उनमें-से कोई मुख दिखाने भी नहीं आया था। 

| «देखो, झोलेमें थोड़े फल हैं और कुछ मीठा भी। 
à उन्हें निकाल लो ।' गुरुदेवकी इस आज्ञाका पालन नहीं 


लक nn 

हुआ) क्योंकि शिष्य इतना दुखी हो गया था कि उसे 
रोनेके अतिरिक्त कुछ भी नहीं सूझता था। वह रोता 
जाता था और अपने हाथोंसे आँसू भी पोंछता जाता था। | 


“बेटा, रो मत। झोला उठा तो ला !' चुपचाप 
उसने आज्ञाका पालन किया और फिर एक ओर खिसक- 
कर आँसू पोंछने लगा । गुरुदेवने बहुत-से फल निकाले 
और कुछ लड्डू भी अञ्जलि भरकर उसे देने लगे। | 
अब उससे रहा नहीं गया। वह उनके चरणोंमें मस्तक | 
रखकर फूट पड़ा । घिग्घी बँध गयी । 


गुरुदेवने/ उठाकर उसे गोदमें qor लिया । आँसू पोंछ 
दिये । कमण्डलुके जलसे स्वयं मुख धो दिया ओर स्वयं 
उसे फल छीलकर खिलाने लगे। ' बच्चे, तुम सदा बच्चे 
ही नहीं रहोगे ! अपनेक्रो समझो और यह तुच्छ मोह दूर 
करो !' गुरुदेव यों ही कुछ कहते जाते थे। वे प्रायः ऐसो 
बातें करते थे, जी उनका बालशिष्य समझ नहीं पाता 
था । * 1 


बालकका दु:ख कितनी देरका ? गुरुके स्नेहसे वह चुप 
हो गया । उनकी गोदसे उतरकर वह स्वयं उन फलोसे 
क्षुधा शान्त करने लगा । र 


CRI 
केवल चोरको अभाव होता है। जो चोरी नहीं 
करता, उसके चरणोंमें विश्वकी समस्त सम्पत्ति लोटा 


करती है। जब किसीको फटे हाल और भूखों मरते 

देखो तो समझ लो कि वह चोर है। यदि कोई किसी 
प्रकारकी तनिक भी चोरीन करे तो उसे कभी भी 


आथिक कष्ट न होगा । 


एक छोटा-सा ब्राह्मणकुमार था । सुन्दर गौर एवं लम्बे 

शरीरका । माता-पिता उसे बचपनमें छोड़ चुके थे । वह 

 समीपके प्रसिद्ध संत सिद्धमहराजके आश्रमपर आया । 

। महाराज न तो किसीको शिष्य बनाते थे और न आश्रम- 

पर रहने देते थे, कितु न जाने इस बालकमें उन्होंने क्या 

देखा अथवा बालकका प्रारब्ध समझिये , इसे उन्होंने 

अपना लिया। पुत्रकी भाँति वे इसका पालन करते और 
बालक पितासे कहीं अधिक उन्हें मानता । 


यों तो श्रद्धालु भक्तोंकी सदा ही आश्रमपर भीड़ लगी 
रहती थी; पर आज अभी तक कोई आया नहीं था। 
महाराज बाहरसे लौटे थे , इससे सम्भवतः भक्तोंको अभी 
पता नहीं लगा होगा। एकान्त पाकर वे अपने शिष्यको 
। समझा रहे थे जो अपनो लम्त्रो जटाओंक़ो एक हाथसे 
सहलाता हुआ कौपीन लगाये उनके सामने बैठ उत्सुकतासे 

उनके वचनोंको सुन रहा था | 


' देखो , संसारका यह नियम है कि तुम दूसरोंके 
जिस पदार्थको हानि पहुँचाओगे, तुम्हारा वही पदार्थे 
तुमसे छित जायगा । यही भगवानुका व्याय है। जो 
दुसरेके लड़कोंको सताता या उनसे द्वेष करता है, उसे 
लड़के नहीं होते या होकर मर जाते हैं। जो दूसरोंके 
स्वास्थ्यको बिगाड़ता है, वह रोगी होता है । जो चोरी 

करता है, वह दरिद्र होता है । इसी प्रकार दूसरोंके ऊपर 
तुम जो चोट करते हो , वह दीवारपर मारी हुई गेंदकी 
भाँति तुम्हारे ही ऊपर लौट आती है ।' | 

बालक अभी बालक ही था। उसकी बुद्धि इतने | 
उपदेशोंको ग्रहण नहीं कर सकती थी। उसने स्वाभाविक 
चपलतासे बीचमें ही पूछा--' गुरुदेव ! चोर तो धन 
चुराता है, फिर उसके पास खुब धन रहेगा ag दरिद्र 
कसे होगा ?' 

गुरुदेवने गम्भीरतासे शिष्यको देखा--' मैं पहले ही | 
समझता था कि तेरा अधिकार अस्तेत साधनसे ही प्रारम्भ | 
करनेका है। ठीक है, माता प्रकृति तुझे उत्सुक और 
उत्थित कर रही है।' फिर उन्होंने स्वाभाविक स्वरमें 
कहा-'इसे फिर समझाऊंगा ! अभी तो मुझे आज 
संध्याको पुनः एक यात्रा करनी है। तुम भी साथ चलनेको 
तयार रहो l 

गुरुदेवके साथ यात्रामें चलनेका आदेश सुनकर बालक 
खिल उठा और वह॒ झटपट उठकर उनका झोला ठीक 
करनेमें लग गया | 


(8) 


' यहीं खड़े रहो और देखो !' 
“इस गन्दी सकरी गलीके पास तो खड़े रहनेको जी 
नहीं चाहता और इस अंधेरी रात्रिमें यहाँ देखनेको है 


भी क्या ? कोई यहाँ खड़ा देखेगा तो जाने क्या समझेगा ।' 

“अभी यहाँ बहुत कुछ होनेवाला है । तुम शान्त 
होकर देखो ! बोलना मत 1 आओ, इधर एक ओर 
छिपकर खड़े रहो ! एक अंधेरी गलीमें श्रावणकी 
तमसाच्छन्न रजनीमें एक साधु अपने शिष्यसे उपयु क्त 
बातें कर रहे थे ॥ आकाशमें बादल छाये थे और छोटी- 
छोटी बूंदें गिरने लगी थीं । दोनों एक कोनेमें छिप रहे | 


गलीमें किसीके आनेकी आहट हुई । दो व्यक्तियोंको 
अस्पष्ट फुसफुसाहट सुनायी पड़ी । गली दो अट्वालिकाओं- 
का पिछवाड़ा था। उनमें-से ए+की खिड़की खुली थी। 
ata एक ध्वनि हुई और तनिक देरमें कोई काली बड़ी-सी 
वस्तु ऊपरको जाती दिखलायी दी । एक छोटा-सा खटका 
हुआ । वह काली वस्तु खिड़की के भीतर चली गयी 1 
खिड़कीसे आता धीमा प्रकाश बन्द हो गया । 


बड़ी देरतक गलीमें सन्नाटा रहा । साधुका बालक 
शिष्य अपने भीतरकी आकुलता दबाये चुपचाप खड़ा 
था। मनमें बहुत कुछ पूछनेकी उत्सुकता थी; किन्तु 
, गुरुजी बार-बार हाथ दबाकर उसे शान्त रहनेका संकेत 

कर रहे थे । 

| ऊपरसे हल्की ताली बजी , नीचेसे भी किसीने वेसे 
| ही संकेत किया । अबकी बार ऊपरसे क्रमशः दो काली- 
| काली वस्तुएं उतरीं। फिर सन्नाटा हो गया । साधु 
| अपने शिष्यको लेकर गलीसे निकले और उसे चुप रहने- 
को कहकर एक ओर तीव्रतासे चल पड़े । बड़ी दूर नगरसे 
बाहर जाकर दो-तीन नाले पार करके एक झाड़ीके पास 

वे रुक गये । थोड़ी दूरपर एक बत्ती जलती थी। दो 
व्यक्ति बैठे थे, जो अभी-अभी कहींसे एक सन्दूक लाये 
थे । प्रकाशमें उनका मुख स्पष्ट दिखायी देता था। उन्होंने 
वक्सके तालेको रेतीसे काटकर बक्स खोला । उसमें-से 
सोनेके आभुषण और मुहरें निकाली । बक्स इन्हींसे भरा 
था । इतना शिष्यको दिखलाकर गुरु उसे लेकर एक ओर 
चले । 

ठीक एक सप्ताह बाद- दोपहरीमें साधु अपने शिष्यके 
साथ नगरमें घुम रहे थे। एक झोंपड़ीके बाहर दो भाई? 
परस्पर झगड़ रहे थे। झगड़ा था पावभर सत्तृको लेकर | 
उनमें उस सत्तूका बँटवारा हो रहा था ओर प्रत्येक 
चाहता था अधिक भाग प्राप्त करना । उनके वस्त्र चिथड़े 
हो रहे थे। शरीर धूलसे भरा था। मुख देखनेसे पता 
लगता था कि सम्भवतः कई दिनपर इन्हें यह सतू प्राप्त 
हुआ है। 

सत्तू सानकर वाँटना निश्चित हुआ। जल मिलाकर 
उन्होंने उसका पिण्ड बनाया । फिर बाँटनेके लिये झगड़ा 

/ होहीरहाथा कि पीलेसे कूदकर एक बन्दर उसे उठा 

ले गया । उनकी इस दीनतापर वह बालक साधु रो 
पड़ा । 


' रामदास ! इन्हें पहले पहचानो और तब रोओ !' 


गुरुके वचनोंसे बालकको कुछ स्मरण हुआ । उसने 
ध्यानसे देखा-' ये तो उस रातवाले चोर हैं! इनके वे 
गहने और मुहर्‌ क्या हुईं ?? 

साधु हँसे-- तू तो कहता था कि चोर धन चुराकर 
धनी हो जायगा V 


“गुरुदेव ! पर इनका धन हो क्या गया ?' 


“ इन्होंने आभूषण और मुहरें छिपानेके लिए उन्हें एक 
सेठके यहाँ रक्खा । उसे भी उसमें भाग देनेको कहा । उसे 
लोभ सवार हुआ। जब ये दुबारा माँगने गये तो देना 
तो दूर , उसने इन्हें पकड़वा देनेकी धमकी दी । विवश 
होकर ये लौट आये । इनसे सेठको भय था कि यहाँ रहेंगे 
तो बदला लेंगे। अतएव उसने अपने आदमियोंसे इनके 
घरके सब बर्तन , वस्त्र, पशु प्रभृति चोरी करवा दिये। 
इस प्रकार घरकी पुँजी भी खोकर अब ये दाने-दानेको 
तरस रहे हैं !' 

गुरुदेव ! इन्होंने तो चोरी की थी, तब भूखों मर 
रहे हैं। मैंने क्या अपराध किया जो दो दिन मुझे अन्न 
नहीं मिला और आपने कहा कि तुम इसी योग्य हो कि 
भूखों मरो !? 


“चोरी केवल धनकी ही नहीं होती । जिस वस्तुमें 
दूसरोंको भाग मिलना चाहिये , उसे छिपकर खा लेना, 
दूसरेकी वस्तुको बिना मांगे ले लेना आदि भी चोरी ही 
है । बेटा ! बड़ी चोरीसे तो बहुत लोग बते हैं , किन्तु 
इन छोटी चोरियोंसे ही बचना कठिन है । तुम्हें स्मरण है 
कि एक दिन एक भक्त तुम्हें इलायची दे रहा था। तुमने 
उसके देनेपर तो अस्वीकार कर दिया और उसके हटनेपर 


b 

दो इलायची चुपके-से उठा लीं। इसी चोरीके फलस्वरूप 
तुम्हें दो दिन अन्न नहीं मिला ।' 

शिष्यके नेत्र भर आये । गुरुके चरणोंमें मस्तक रख- 
कर उसने फिर कभो चोरी न करनेको प्रतिज्ञा को । 


xX xX xX 


समर्थ रामदास जब किसीको शिष्यरूपमें स्वीकार 
करते थे तो किसी प्रकारकी कोई भी छोटी-से-छोटी चोरी 
न करनेकी प्रतिज्ञा कराते थे। उनके शिष्योंने इस 
प्रतिज्ञाका कितना पालन किया, सो पता नहीं, किन्तु 
सभी जानते हैं कि छत्रपति शिवाजीकी समस्त राज्य- 
विभूति श्रीसमर्थके च रणोंमें लुण्ठित उन्हींकी प्रसादस्वरूप 
थी । यह समर्थकी अस्तेय-प्रतिष्ठाका प्रताप था । 


ब्रह्मचर्यं 


1 ब्रह्मचर्यप्रतिष्ठायां वोर्यलाभः 
(योगदशंन २. ३५) 
पयस्त्रिनीके पावन तटपर एक शिलापर बेठा मैं बार- 
बार अपनी पुस्तकको खोलता ओर उपयु क्त सूत्रको पढ़कर 
फिर बंद कर देता । मेरे सिरपर एक पारिजातका वृक्ष 
झूम रहा था । वायुके कोमल शीतल स्पशेसे प्रसन्न होकर 

बह अपनी सुरभित निधि बार-बार झरे gapga 
जाता था और मैं उसकी इस सुमनवृष्टिको आदरसे 
स्वीकार करके कभी-कभी एकत्र भी कर लेता था-- 
चरणोंके नीचे कलकल करती भागती जाती पयस्विनीकी 
लोल लहररूपी बालिकाओंको खेलनेके लिये अञ्जलि 
भरकर पुनः पुनः प्रदान करने एवं उस AFA नेत्रोंको 
तृप्त करने के लिए । 

उप पार थी सघन वनावली और उसके दक्षिण कक्षमें 
भवनोंके शिखर हृष्टि पडते थे। अपने पीछेकी छोटी झाड़ीके 
| पार खेतोंकी श्रेणीको मैं भूल गया था। इस समय तो यात्रामें 
| साथ लाये योगदशनसे उलझा बैठा था और बीच-बी चमें 
स्वभावतः हाथ सुमनोंको एकत्र करके जलमें डालते भी 

जा रहे थे | यह क्रीड़ा थी अर्चन नहों । 


मैं सोच रहा था - एक बच्चा भी जानता है कि यदि 
पैसा खर्च न किया जाय तो बचेगा । यदि भोजन न करें 
तो अन्न बच रहेगा । इसी प्रकार ब्रह्म चयेपालनसे वीर्यलाभ 
तो स्वाभाविक है । इसे कोई मूर्ख भी सरलतासे जान 
सकता है या जानता ही है । फिर महाष पतञ्जलिने यह 
सूत्र क्यों बनाया ? स्वभावका बिधान तो कोई अर्थ नहीं 
रखता । जैसे दूसरे यम-नियमोंका उन्होंने महत्व बतलाया 
| है , वैसे ही इसका भी क्यों नहीं बताया ? वीर्यलाभ तो 
| कोई विशेष बात हुई ad | agai कोई उपेक्षणीय 
विषय है भी नहीं तब ऐसा क्यों हुआ ? 

मैं ठहरा ज्ञान लव-दुविदग्ध , अतः संसारमै अपनेको 
सबसे बड़ा समझदार माननेवाला मेरा मस्तिष्क गतिशील 
> 


pa 


| 

हुआ-महषि भी तो मनुष्य ही थे, मनुष्यसे भूल 
होती ही है। यहाँ उन्होंने भूल की है। तब यहाँ ठीक 
क्या होगा ! ब्रह्मचयप्रतिष्ठासे बल मिलता है | — 


नहीं-मेरे पासके ग्राममें सुखरामसिह कितने प्रसिद्ध 
पहलवान हैं; कितु वे ब्रह्मचारी तो हैं नहीं । उनके 
खी है, कई बच्चे हैं। उनके अखाड़ेमें जानेवाले कई 
एकको तो मैं जानता ही हूँ । उनमें जैसी गंदी बातें होती 
रहती हैं, उससे कोई सम्य पुरुष उनके पास बेठना भी 
पसन्द नहीं करेगा | अत: ब्रह्मचर्यसे बल होता है, यह तो 
ठीक नहीं । तब ? ब्रह्मचर्येसे शरीर मोटा होता है? यह 
तो उपहासास्पद है । थुलथुल मोटे क्या ब्रह्मचारी हैं 
सभी ? ब्रह्मचयंसे तेज होता हे । वात कुछ ठीक लगी । 


ऐं ! तेज या चमक तो अग्निका गुण है । पित्त-प्रकृति- 
वालोंके मुखपर चमक हो सकती है। मेरे ग्रामके 
जमींदारका ललाट चमकता है; कितु आचरणके सम्बन्धमें 
तो उनका पर्याप्त अयश है। स्मरण आया - प्राकृतिक 
चिकित्साके आचार्योका मत है कि ललाटपर मेदकी मुटाई 
या चमक रोगका fag है। वह सूचित करता है कि 
उदरका विजातीय द्रव्य मस्तकतक पहुँच चुका है । 

बल , शरीरको गठन एवं हृढ़ता , मोटापन, तेज, 
स्फूति-ये सब ब्रह्मचर्यके प्रधान लक्षण नहीं हैं । ये ब्रह्म- 
चर्यसे प्राप्त नहीं होते , ऐसा नहीं कहा जा सकता । इनकी 
पूणता अवश्य ब्रह्मचयंसे हो होती है। फिर भी इनकी 
उपलब्धि ब्रह्माचयंके बिना सम्भव है । बल एवं शरीरगठन 

मांसपेशियोंसे होता है । पुष्टिकर भोजन और व्यायामसे 
ये प्राप्य हैं। मोटापन स्निग्ध पदार्थोंकी भोजनमें अधिकता 
- या किसी भी कारणसे शरीरमें मेदकी वृद्धिसे होता है । 
पित्तकी भालपर पहुँच तेजका कारण है और वह रोगका 
पूर्वळू्प भी हो सकता है। स्कूति आती है अभ्याससे । 

सैनिकोंमें और चोर-डाकुओंमें वह पर्याप्त होती है । 


तब क्या पाश्चात्य लोगोंकी सम्मति ही ठीक है ? 
्रह्मचयं व्यथेकी कल्पना है, उससे कुछ बनता-बिगड़ता 
_ नहीं; ' ब्रह्मचर्यसे वोर्यलाभ/-यह तो कोई लाभ नहीं 
हुआ ! वीर्यलाभन भी हो तो क्‍या हानि ? उसके अति- 
रिक्त भी हो तो उपाय हैं जो सबल , सशक्त, सतेज 
रखते हैं । क्‍यों उसीपर बल दिया जाय ? 


ब्रह्मचर्य , जिसका mA इतना महत्व है, जो 
भारतीय संस्कृतिके धामिक एवं सामाजिक जीवनकी रीढ़ 
है , वही व्यर्थ हृदय इसे स्वीकार करनेको तनिक भी 
प्रस्तुत नहीं हो रहा था । मैं चला था समस्याको सुलझाने , 
वह दुगुनी उलझ गयी । अनेक प्रकारके तर्क उठने लगे । 
साँढ़ ब्रह्मचारी नहीं होता- पर वह बेलोंसे gez होता 
$ है । बैल यदि बधिया न हों और संयत रहें ! साँढ़ अल्पायु 
भी तो होता है ! मैं इन तर्कोके जालमें उलझकर श्रान्त हो 
गया और पता नहीं कि कब मुझे उस शीतल मन्द 
समी रकी कोमल थपकियोंते उसी शिलापर पारिजातको 
सुरभित गोदमें सुला दिया । 


x x xX 

' दुबला-पतला शरीर , कमरमें कौपीन और सिरपर 
जटा , ये ब्रह्माचारी हैं ! सो भी आजन्म ब्रह्मचारी !' मुझे 
तो विश्वास नहीं होता था । ' चर्म अस्थियोंसे चिमटा 
और मुखपर भी कोई विशेषता नहीं । इन्हें कौन ब्रह्मचारी 
कहेगा ?' उन्होंने संकेत किया और मैं उनके पीछे चलने 
लगा | 


Donations 


पता नहीं क्या हुआ, वे उपवास करने लगे उनके 
साथ मैं भी । एक दिन गया , दो दिन गया और तीसरा 
दिन भी बीत गया । हमलोग कहीं जंगलमें थे , जहाँ 
यमुनाजी भी श्रीं | एक मिट्टीका घडा था। उसे कोई 
भरता नहीं था । फिर भी जब मैं उसमें-से पानी उँडेलता 
तो वह भरा ही मिलता । वही यपुनाजलमात्र हम दोनों 
पीते थे । 


पेटमें चूहोंने डंड लगाना छोड़कर चौकड़ियाँ भरना 
प्रारम्भ कर दिया । भूखके मारे मेरी दुदेशा होती जा रही 
थी । प्यास न लगनेपर भी भूख मिटाने के लिए बार-बार 
जल पीता था । दिनभर पड़ा रहता था चटाईपर ! पानी 
लेनेको भी उठना भारी प्रतीत होता था । सिरमें चक्कर 
आने लगता था | 


मेरी तो यह दशा थी और वे ब्रह्मचारी ? उनकी कुछ 
मत पूछिये । पता नहीं वे पत्थरके बने थेया लोहेके । 
सनान करने यमुनाजी जाते तो दौड़कर , फिर जलमें 

भली प्रकार तराई करते । जाने कहा-कहाँस ' पुष्प एकत्र 
करके अपने नन्हें ठाकुरको सजाते। पूजा-पाठसे छुट्टी 
पाकर इधर-उघर फुदकते फिरते। भागवतका पाठ 
करते । कुछ न होता तो मेरी दुबंलतापर खिलखिलाकर 
हँसते और मेरो हँसी उडाते | जेसे उन्हें कभी भूख 
लगती ही नहीं । 

' आपको भूख नहीं लगती क्या ?' 

' लगती क्यों नहीं ?” 

| ' भूख लगती तो ऐसे फुदकते फिरते !' 

“वे ga पड़े--' ब्रह्मचारीके वीयेमें भी तो कुछ शक्ति 
होती है। जो तनिकसे क्से व्याकुल हो जाय , वह्‌ केसा 
ब्रह्मचारी ? 

“ओह lecce मैं कुछ और कहनेवाला था, 
इतनेमें हमारे झोपडेके द्वारमें एक नृसिहदेवके लघु आता 
व्याघ्रदेवने अपना श्रीमुख दिखलाया | 

कुछ न पूछिये-मेरा हृदय उछलने लगा।रक्त 
शीतल होने लगा। उस अशक्तिमें भी मैं उठा और उछल- 
कर कोनेमें जा रहा । 

' आइये भगवन्‌ !' ब्रह्मचारीजी हुँसकर बोले । 'आप 
| भी यमुनाजल पीकर हमारे सङ्ग उपवास कोजिए ! ५ 


उन्हें भय भी नहीं लगता था। बाघने मुख फाड़ा 
| और मैं चीख पड़ा । ब्रह्मचारीने एक बार मेरी ओर 
| देखा । मुझे हाथ-पैर पेटमें किये दीवारभे प्रविष्ट होनेका 
व्यर्थ प्रयत्न करते देख वे फिर जोरसे gA । 


haa 

“ हमारे मित्र आपसे डर रहे हैं; उन्हें कष्ट है; अतः 
आपका लौट जाना अच्छा है।' गम्भीर होकर उन्होंने 
व्याघ्रपर हृष्टि डाली । उसके दोनों पेर भीतर आ गये थे 
और वह मुझे घूरने लगा था | 


“उधर नहीं , पोछे !' और तब एकक्षण रुककर 
ब्रह्मचारीने उस वनराजके मस्तकपर एक चपत जड़ दी । 
' लौटता है या नहीं ?' उन्होंने अपनी खड़ाऊं उठायीं । 
जैसे वह कोई चूहा हो , जो खड़ाऊंसे ठीक किया जा 
सके । 


आप हेँसँगे , मुझे भी अब हंसी आती है, कितु उस 
समय मेरी दूसरी ही दशा थी । उस खड़ाऊंसे भी आशा 
जा अटकती थी । ' डूबतेको तिनकेका सहारा । बाघने 
एक बार एकटक ब्रह्मचारीको एक क्षण देखा और फिर 
पीछे मुडा । उसने मुड़ते ही छलाँग भरी , साथ ही कठोर 
गर्जना की । 


मैं चौंक पड़ा । उस गर्जेनाका भय अब भी हृदयको 
धड़का रहा था । श्वासका वेग बढ़ गया था । कुशल यही 
थी कि मैं पयस्विनीके तीरपर उसी शिलापर था। मेरे 
ऊपर हरश्शुङ्गारके पुष्प पड़े थे । 


झटपट उठकर बैठ गया । पुस्तक अब भी शिलापर 
एक ओर खुली पड़ी थी मैने उसे उठाया । सर्वेप्रथम उसी 
सूत्रपर दृष्टि पड़ी , जिसपर बिचार करते-करते में सो 
गया था। 


हैं. MR अनय 

अभय , 'धैये , साहस, ओज, मनोबल -ये सब 

वीर्यके अन्तर्गत आ जाते हैं । मुझे यह समझनेकी 

आवश्यकता रह नहीं गयी थी । ब्रह्मचारी तितिक्षु , 

| धीर, निर्भय , स्वभावप्रसन्न एवं अन्तमुख होता है; 

| क्योंकि वह वीर्यशाली होता है । उसे वीर्यकी प्राप्ति 

| होती है । 

मेरा हृदय उत्फुल्ल था और श्रद्धासे मेरा मस्तक 

उसी ग्रन्थपर झुका हुआ था । 


अपरिग्रह 
अपरिग्रहस्थेर्ये जन्मकथन्तासम्बोधः । 
(maada २ . ३६ ) 


समाचार-पत्रोंमें कई बार ऐसे बच्चोंका वर्णन मैंमे 
पढ़ा है, जो अपने पूर्वेजन्मकी स्मृति रखते हैं। अपने 
; पुवेजन्मके माता-पिता , घर syfa पहचान भी लेते 
हैं । मेरे पड़ौसमें आज डिप्टी श्रीरमाशंकरजी चतुर्वेदी 
आये हैं । मैंने इनकी कन्याके सम्बन्धमें पढ़ा था कि वह 
भी पूर्वजन्मकी स्मृति रखती है । मैंने अपने यहाँके 
साप्ताहिक-पत्र ' निगम ' की पुरानी प्रतियोंको उलटने- 
पुलटनेमें बहुत समय व्यतीत किया और अन्तै वह प्रति 
प्राप्त कर ली जिसमें डिप्टी साहबकी पुत्री कुमारी कलाके 
पूर्वजन्मकी स्मृतिका विवरण दिया गया था । 

डिप्टी साहब फैजाबादसे बदलकर परसो मथुरा आये 
हैं और ठहरे हैं मेरे पड़ोसके बँगलेमें । बड़े सज्जन हैं। 
कल संध्या समय स्वयं मेरे यहाँ टहलते आये और बड़ी 
देरतक इधर-इधरकी बातें करते रहे । उनके जानेपर 
मुझे उनकी कन्याकै सम्बन्धमें समाचार-पत्रोंमें निकले 
समाचारका ध्यान आया । 


कलकी भेंटने संकोचको दूर कर ही दिया था , मैं 
स्वयं डिप्टी साहबके यहाँ पहुँचा । बँगलेके सामने घासपर 
कुर्सी डाले वे बेठे थे । मुझे देखते ही हाथ जोड़कर उठ 
खड़े हुए “नमस्कार डाक्टर बाबू r मैने उनके 
अभिवादनका उत्तर दिया औंर उनके पास ही नौकरद्वारा 
लायी हुई कुर्सीपर बेठ गया। 


“आपसे कुछ जानने आया हूँ.।' 
' कहिये क्या ?' 


उनके आग्रहके उत्तरमें मैंने ' निगम 'की प्रति 
खोलकर उनके हाथमें दे दी और उस समाचारकी ओर 
संकेत कर दिया । 

' यह प्रति कबकी है ?' उन्होंने समाचारका शीर्षक- 
मात्र देखकर फिर अपने प्रश्‍नके साथ कवर-पृ्ठ देखा और 
तब हँसकर बोले- आप इतना पुराना समाचार कहाँसे 
ढुँढ लाये हैं ? यह तो दो वर्षकी पुरानी प्रति है और अब 
तो कला सब भूल-भाल गयी है ।' उन्होंने पत्र मुझे लौटा 

“क्या बच्चीको बुला देंगे ! उनकी उदासी मुझे 
अखरी । मैंने अपनी उत्सुकताको बिना दबाये हुए आग्रह 
किया। 

' क्यों नहीं '--उन्होने लड़कीको पुकारा और ' आयी 
पिताजी l कहनेके एक मिनट बाद ही दस वेषेकी एक 
भोली बालिका उनके पास आ गयी । ; 

“यही है '- डिप्टी साह बने उसे मेरे सामने कर दिया 
हाथ पकड़कर ASMA मुझे प्रणाम किया । मैंने उसे 
पास बुला लिया । वह संकोचसे सिकुड़ी जाती थी । 

“बच्ची , तुम्हारा नाम क्या है? इस प्रकार परिचय 
बढ़ानेके लिए मैंने उससे कई प्रश्‍न किये । उसने सबका 
उत्तर दिया । प्रश्नोंके ही क्रममें मैंने पूछा-' तुम बता 

| सकती हो कि इससे पहले तुम्हारा जन्म कहाँ हुआ था ? 
|. लड़की चुप हो गयी। कई बार पुचकारकर मैंने और 
डिप्टी साहबने पूछा , तब कहीं उसने कहा--' काशीमें | 
“काशीमें किसके घर ?” लड़कीको और कुछ भी 
स्मरण नहीं था । वह आगे कुछ भी बता नहीं सकी । 
डिप्टी साहब-जैसे सम्पन्न, सरल और धामिक 
व्यक्ति भला समाचार-पत्रोंमें क्यों झूठा आडम्बर करेंगे ? 
अतः उस साप्ताहिक-वत्रके विवरणको डिप्टी साहबके 
स्वीकार कर लेनेके पश्चात्‌ संदिग्ध समझनेका कोई कारण 
नहीं था। यह एक समस्या अवश्य थी कि बच्चे बड़े 
होकर उस पुर्वजन्मकी स्मृतिको क्यों विस्मृत हो जाते है? 
। डिप्टी साहबके पास भी इसका कोई समाधान नहीं था । . 

020) 

जाड़ेके दिन थे और संध्याका समय | मैं डिप्टी 
रमाशंकर चतुर्वेदीके साथ टहलने निकला AT । बँगलेसे 
थोड़ी दूर आगे चलकर हम दोवोंने पक्की सड़क छोड़ दी 
और पगडंडीसे एक तालाबकी ओर चले । 

तालाब कभी अच्छा रहा होगा; किंतु आज तो वह 
नामके लिए ही तालाब है। उसमें शरद्‌ ऋतुमें भी जल 
नहीं रहता । गहराई भी उसकी अब कमरभर रह गयी 
है । उसके आस-पास कुछ कदम्वके वृक्ष हैं । चारों कोनों- 
पर टूटी हुई बुरे हैं और घाट अब भी बैठने योग्य हैं । 
एकान्त होनेके कारण हम सब कभी-कभी यहाँ आकर 
थोड़ी देर बेठते हैं । 

ब्रजमें साधु तो आते ही रहते हैं । उनमें हमारा कोई 
विशेष आकर्षण नहीं । फिर भी इस नितान्त एकान्तमें 
घाटकी शिलापर इतनी सर्दीमै भी केवल कौपीन लगाये 
मजेसे आधे लेटे , दुबले-पतले , साँवले रंगके साधुने 
हमारा ध्यान अपनी ओर आकर्षित कर लिया । हमें 
अपनी ओर आते देखकर वे बैठ गये। हम दोनोंने 
अभिवादन किया और उतके समीप ही एक शिलापर 
हमें भी बेठनेका संकेत हुआ । 

साधुके समीप परमार्थचर्चा तो चलेगी ही । प्रसञ्गवश 
पुनजेन्मकी चर्चा आ गयी । महात्माजीने बतलाया कि वे 
पिछले जन्ममें अयोध्याके समीप सरयू-किनारे एक मन्दिरके 
पुजारी थे। वहाँ कुछ अपराध हो गया और उसीके 
कारण उन्हें पुनः इस शरीरको धारण करना पड़ा । 

॥ मैं विस्तारमै जाना नहीं चाहता। महात्माजीसे 
। उनके पूर्वजन्मके सम्त्रन्धमें हम दोनोंने बहुत-कुछ पूछा 
और उन्होंने भी बहुत कुळ बताया । अन्तमें मैने पूछा-- 
“ शरीरत्यागके पश्चात्‌ और इस शरीरको धारणके पूर्व 
मध्यमें क्या-क्या हुआ ? महात्माजी पहलेहीसे कुछ 
। उकताहट दिखला रहेथे। अंधेरा भी हो रहा था। 
उन्होंने कहा--' प्रश्न पर्याप्त गम्भीर और महत्वका Zo 
| मुझे अभी नित्यकर्मसे निवृत्त होना है ।' डिप्टी साहब भी 
अंधेरेके कारण लौटनेको उत्सुक थे । उन्होंने बीचमें ही 
कहा-- इसे कलपर रहने दीजिये । इच्छा न होनेपर 
। भी उन लोगोंका रुख देखकर मुझ अनुमोदन करना पड़ा। 
। हम दोनों वहाँसे लौट आये। बहुत आग्रह करनेपर भी 
महात्माजीने न तो बस्तीमें चलना स्वीकार किया और 
न कुछ ग्रहण करना ही । » 
| दूसरे दिन महात्माजीको अपने घर भिक्षा करानेको 
निमन्त्रित कर आया था। लगभग दस बजे नौकरको 
भेजा तो वहाँ उनका कोई पता नहीं लगा । सोचा-- 
“साधु ठहरे , कहीं टहल गये होंगे ।' एक-दो बार नौकर 
भेजा ओर संध्याको डिप्टी साहुबके साथ वहीं घूमने 
गया । साधु होते हैं रमते राम । वे एक स्थातसे खिसके 
तो फिर'भला कौन उनका पता पादा हे । 


(RN) 


कालिन्दीके किनारे एक झोपड़ी -पड़ी थी । मैं अकेले 
^ टहलते उधरसे निकला तो एक बार उसमे' झाँक कर 


\ 

देखनेकी इच्छा हुई । 'यहक्या? ये तो पूर्वपरिचित 
महात्माजी हैं ?” महात्माजी रुग्ण दिखायी देते थे । थोड़ा 
पुआल पड़ा था और उसोपर एक कम्बलमें लिपटे वे 
पड़े थे । पासमें दो तूँबियाँ रक्खी थीं और सम्भवतः एक 
कपड़ेका छोटा टुकड़ा भी । 

मेरी आहट पाकर उन्होने मुख खोला । अभिवादन 
करके मैं पास ही बैठ गया। उन्होंने देखते ही मुझे 
पहचान लिया । शरीरके सम्बन्धमें पूछनेपर ज्ञात हुआ 
कि इधर कुछ दिनोंसे आँवके दस्त होते थे, फिर ज्वर 
हो गया । ज्वर छूट गया है; कितु ata अभी गयी नहीं। 
यह झोपड़ी पासके ग्रामवालोंने उनके लिये बना दी है । 


मैने पहले जैसा अनुमान किया था , महात्माजी उतने 
दुर्बल थे नहीं । वे उठकर बेठ गये और सत्सङ्ग होने 
लगा । मैंने वही पुराना प्रश्‍न दुहराया कि शरीरत्यागके 
पश्चात्‌ क्या होता है ? कितु मुझे निराश होना पड़ा । 
उन्होंने कहा-' भैया ! उसी दिन बता देता तो बता भो 
देता । वहाँ मच्छरोंने बहुत तंग किया । उठकर यमुनाजी- 
की ओर आ गथा । बड़ी भली चांदनी थी। चलनेमें 
आनन्द प्रतोत होता था । पैर बढ़ते गये और दूर निकल 
गया । जाकर भला कहाँ लौटा जाता है। तब तो यह 
बाधा हुई और अब वे सब बातें विस्मृत हो गयीं । तुम 
लोगोंसे मैंने क्या-क्या बतलाया , यह भी स्मरण नहीं ।' 

मुझे डिप्टी साहबकी लड़कोके विस्मरणका ध्यान 
हुआ । मैंने पूछा-'आपको यह पूवेजन्मकी स्मृति 

जन्मसे थी ?” 

' नहीं , महात्माजीने स्वभावके अनुसार समझाना 
प्रारम्भ किया-- पूर्वजन्मकी स्मृति तो संस्झारोंसे होती 
है। संस्कार सबके भीतर हैं; पर बाहरी वस्तुओंके 
संग्रहसे मन जब उनमें आसक्त हो जाता है, तव वह 
aaga होकर भीतरके संस्कारोंको ग्रहण नहीं कर 
पाता । मैंने जबसे बाहरी बस्तुओंका सचमुच संग्रह छोड़ा 
था, तमीसे मुझे पूव जन्मक्री स्मृति हुई थी और जब मैंने 
उनका संग्रह किया तो वह स्मृति क्षीण हो गयी । 

“आपके पास तो अब भी कोई संग्रह नहीं !' मैंने 
पूछा [| 1 2 
“संग्रह केवल पदार्थोका थोड़ा ही होता है । पदार्थ 

भला कैसे छोड़े जायेंगे ? नगरमें रहोगे तो मकान रहेंगे । 
यहाँ भी ईट , पत्थर , पेड़ , पशु बहुत हैं । इनसे भागकर 
कोई कहाँ जायगा ? संग्रह छोड़ना है इनमें आसक्तिका l 
इनकी अपेक्षा करना ही संग्रह है। शरीर रुग्ण होनेके 
कारण कम्बल , तुम्बी आदि अपेक्षित हैं । इनके बिना 
कष्ट होगा । इनमें कुछ आसक्ति भी हो ही गयी है । यही 
आसक्ति इनका संग्रह हो गयी। अस्यथा राजा भी 
अपरिग्रही हो सकता है।' 

“तब तो अपरिग्रहका अर्थ हुआ अनासँक्ति।' मैंने 
जिज्ञासा की । 

“थोडा अन्तर है ', महात्माजीने बतलाया। 
“अपरिग्रह धनका होता है ऑर अनासबिति धन-जन 
दोनोंमें ।' 

“ये बालक जो पूर्वजन्मकी स्मृतिवाले कहीं-कहीं पायें 
जाते हैं , वे तो अपरिग्रही नहीं ?' 

| * पूर्वजन्ममें मृत्युसे पूर्वं रोगके कारण या किसी भी, 
कारणसे धन (पदार्थ-पशु प्रभृति) से आसक्ति दूर हो 
जानेपर ही उन्हें इस जन्ममे पूर्वजन्मकी स्मृति होती है 
और परिग्रह होते ही वह क्षीण हो जाती है । 
आज जाकर मैं उस लड़कीके पूर्वेजन्मकी बातोंके 
विस्मरण-रहस्यको जान सका । ७ 
शौच 
शौचात्स्वाङ्गजुणुप्सा परेरसंसगंः। 
(योगदर्शन २. ४०) 
वह विचारक था सम्भव नहीं था कि वह दूसरोंकी 
देखा-देखी एक छकड़ा सामान यों ही लादे-लादे फिरता ) 
वैसे वह श्रद्धालु था और जिस दिनसे उसने रामानुज- 
सम्प्रदायकी दीक्षा लो, आचारसम्बन्धी प्रत्येक नियमका 
उसने अक्षरशः पालन किया । बिना कोई अपवाद निकाले, 
बिना कोई बहाना बनाये , वह नियमोंको बड़ी कठोरतासे 
निभाता था । दूसरे लोगोंके' लिए वह आदर्श हो गया । 
फिर, भी यह केवल कमे-भार वह कबतक ढोता। वह 
विचारक था | 
रमाकान्तने सोचना प्रारम्भ किया--' दूसरोंको दृष्टि 
मात्रसे मेरा भोजन अपवित्र हो जाता है। मेरे पात्र 
दूसरोंके स्पर्शके पश्चात्‌ फिर अग्निसे भी शुद्ध नहीं होते । 
मेरे आसनपर कोई हाथ भी रख दे तो वह मेरे कामका 
' नहीं। अन्ततः यह सब क्यों! क्या श्रीमन्तारायणको 
' पजाके निमित्त? किन्तु प्रभु तो प्रेमाधीन हैं। वे तो 

शुद्रोपर भी प्रसन्न होते ही हैं। अविधि और विधि वहाँ 
केवल सच्ची प्रपत्ति है । तब क्या मैं दूसरोंसे अधिक पवित्र 
हुँ ? लोग ऐसा कहते तो हैं; फिर भी क्या यह सत्य है ?' 
“दूसरोंसे मैं अधिक श्रष्ठ हूँ '- यह अहंकार ही तो 
गहन जाल है। रमाकान्त तन्मय था विचारोंमें , “मेरे 
मनमें काम-क्रोधादि भरे हैं। मैं ही जानता हूँ कि मेरा 
मन कितना अभुद्ध है। रहा शरीर-हे भगवन्‌ ! हड्डी 
मज्जा , मेद, मांस, रक्त , कफ, पित्त , थूक , मूत्र, मल 
चरमे , केश प्रभृतिसे भरा यह शरीर !! इनमें-से कोई भी 
छू जाय तो मुझे स्नान करना पड़ता है और मैं इन्हींको 
ढो रहा हूँ | 
,__ शास्त्र और गुरुकी आज्ञा समझकर उसने नियमोंको 
शिथिल नहीं किया , पर अब उसे शरीरसे घृणा हो गयी । 
“मैं शुद्धाचारी और पवित्र हँ'-यह धारणा जाने कहाँ 
लुप्त हो गयी । जब वह शौचके पश्चात्‌ हाथमें मिट्टी 
लगाता-- उफ , यह रक्त और हड्डी क्या मलनेसे पवित्र 
होगी ?” भोजन बनाते समय जब पर्दा लगाकर वह भीतर 
बेठता--' छिः ! यह मांसका लोथड़ा तो चौकेमें ही है ।' 
जब भोजन करने लगता--' यह चर्म ओर नख मूखमें 
डाला जा रहा है। मुखमें ही क्या है? लार, अस्थि, 
चर्म !! भगवानुका प्रसाद समझकर भोजन कर लेता |! 
शरीरसे उसे घृणा हो गयो । जिस शरीरके साज- 
श्युद्ञारमें हम सब मरे जाते हैं ; जिसे पृष्ट नीरोग एवं 
निरापद रखनेके लिये जमौन-आसमान एक किया जाता 
हे, उसे वह फूटी आँखों देखना नहीं चाहता था । विवश 


था उसे धारणा करनेके लिए । आत्महत्या पाप जो है। 

“ओह , यही अत्यन्त अशुद्ध और मलपूर्ण शरीर फिर 
घारण करना पड़ेगा ?' वह फूट-फूटकर रोने लगता था 
यह सोचकर ही । उसे इसी जीवनमें शरीर रखना पल- 
पल भारी हो रहा था | 


) 

माता-पिताका आग्रह च. और रमाकान्त-जैसा श्रद्धालु 
उनकी आज्ञा टाल नहीं सकता था । विवाह हो गया और 
पत्नी घर आयी । व्यर्थ ! भला, वह्‌ नितान्त एकान्त- 
प्रिय कहीं संतानोत्पादन कर सकता है । 

qa उदरमें नौ महीने निवास--एक ओर मल , 
एक ओर मूत्र , कहीं पीब और कहीं रक्‍त । उस मांसकी 

' भेलीमें रहना और फिर रक्‍तमें लथपथ निकलना। एक 

जीवको मेरे कारण यह सब कष्ट--छिः !” वह इसकी 
कल्पनासे कांप जाता था । यों काम उसमें भी था, पर 
स्त्रीको देखते हो उसे दीखता था मांस, रक्त, अस्थि । 
वासना हवा हो जाती और घृणासे वह दूर भागता । जिसे 
अपने ही शरीरसे घृणा हो, वह दूसरेके शरीरको भला 
कैसे छू सकता है। 

वह रोगी नहीं था और न कभी रोगने उसे दर्शन ही 
दिया । रोग तो होते हैं असयमसे । जो भोजनमें रुचि न 
रखता हो , ' इसका बनेगा क्‍या ?' यह सोचकर भोज्य 
पदार्थोसे घृणा करता हो, केवल प्रसाद समझकरं, कुछ 
भगवानुको भोग लगाकर पेट्मै डालता हो ,-वह भी 
शुद्ध सात्त्विक , नपा-तुला, बालकी खाल निकाल-निक्रालकर 
जिसको अशुद्धि दूर की गयी हो, ऐसे भोजनको ग्रहण 
करनेवालेके समीप रोगके आनेका मागे ही वया है । 

उसका काम क्या था? दिनभर अपनी पवित्रताके 
_ खटरागमें और अपने लक्ष्मीनारायणकी gai] लगे 
| रहना । दूसरोंका प्रभाव तो तब पडे जव दूसरे पास जा 
सके । दसरोंकी वस्तुएँ भी तो बत्तीस बार धोकर प्रगोगमें 
आती थीं । अन्न-दोष, सङ्ग-दोष, स्थान- दोष, क्रिया-दोष- 
इनमें-से किसीके फटकनेको स्थान ही न था । ऐसी स्थितिमें 
| मनीरामका कल्याण प्रसन्न ही रहनेमें था । वे भी डरते 
| थे कि कहीं अप्रसन्न हर और इन्होंने अपवित्र समझकर 
> हमें भी थालीकी भाँति रगड-रगडकर माँजना-घोना 
प्रारम्भ किया तो पानोमें ही खोपड़ी सफाचट हो 
जायगी । 

रूप- हड्डी, मांस, अस्थि आदि हैं-नेत्र बेचारे जहाँ 
जाते, वहीं घृणा और फटकार पडती । शब्द-कोई मांसका 
लोथडा पास है-कर्णका आनन्द मिट्टी हो जाता इस भावके 
आते ही । स्पशे--राम ! राम !! चमड़ा छुयेमा। अरे ये 
फूल बने है मलकी खाद खाकर-सब गुड़ गोबर हो उठता 
त्वकका । रस-क्या ? इनका परिणाम हैं मल और मूत्र, 
और तब ये उससे भिन्न हैं! रसना बेचारी क्या करे। 
वमन करनेको जी चाहता था । गन्ध-नासिका सब मजा 
किरकिरा हो जाता जब उसे बुद्धि खरी-खरी सुनाती कि 
ये सब गन्ध केवल मल-मूत्रसे पुष्ट हुई हैं या सड़कर 
नाबदान-जैसी गन्ध देती हैं । 


ज्ञानेन्द्रियोंकी तो यह दशा थी और कमेंन्द्रियोंको धोने, 
इधर-से-उधर करने , उठाने-रखनेसे अवकाश ही नहीं था । 
वे करे तो क्या ? तनिक किसी कार्यमें विलम्ब होनेपर 

सबमें देर होने लगती । मनीराम फटकारने लगते ; क्योंकि 
रमाकान्तजी तो सब कार्य तिल-तिल पूरा करेंगे और 
फलतः मनीरामजीका रात्रि-विश्राम मारा जायगा । 
इसलिये इन्द्रियोंके तनिक भी प्रमाद करनेपर वे लाल- 
पीले होने लगते । वे वेचारी बसमें न रहें तो जायें 
कहाँ ? 

(28) 


` ओह, फिर स्नान करना होगा ' सो भी इस शीत- 

कालमें । लोग इतना भी ध्यान नहीं रखते कि जूते को 
मार्गसे तनिक दूर उतारा करें । रमाकान्त स्नान करके 
आ रहे थे। द्वारका समीप ही किसीने जूता उतार दिया 
था | वह पैरको लग गया । उन्हें तनिक खेद हुआ। सर्दीके 
मारे हाथ-पैर अकड़े जा रहे थे । ' प्रमाद तो मेरा ही है, 
मुझे देखकर चलना चा हेये ।' वे वहींसे चल पड़े और 
पुनः स्नान करके आये । पूजा जो अभी शेष थी । 

पूजा समाप्त हुई । प्रसाद अपने हाथ ही प्रस्तुत करना 
था । पात्रमें चूल्हेपर चावल सिद्ध होने लगा और 
“रमाकान्तजी पास बेठे अपनी विचारधारामें तल्लीन हो 
गये । ' यह शरीर- इसका निर्माण ही समस्त अपिवित्र 
बस्तुओसे हुआ है और इसे पवित्र करनेके लिए इतना 
प्रयास ! क्या यह कभी शुद्ध हो सकता है? तब यह 
प्रयास क्‍यों होता है ?' 

जूतेके स्पर्शका स्मरण हो आया-' चमड़ेका जूता ओर 
उसके स्पर्शसे शरीर अपवित्र होगया! aai ? शरीर कया उससे 
भी गन्दे चमड़ेसे नही बना है ? तब यह्‌ पवित्रता किसके 

लिए है! शरीरका क्या पवित्र और क्या अपवित्र हीना । 
a यह सब है आत्मशुद्धिके निमित्त । किन्तु यह आत्मा है 
क्या ? जिसकी शुद्धिके लिये रात-दिन एक करना पड़ता 
है, वह आत्मा शरीरके भीतर ही तो है !' 
जैसे बिजली छू गयी हो--' जरा-से मृतक-चर्मके 
स्पशंसे तो यह शरीर अपवित्र हो गया और जो आत्मा 
शरीरके भीतर इस मज्जा-मांसमें ही रहता हे, वह कसे 
शुद्ध होगा ?' हृदयपर एक कठोर ठेस लगी। वे गम्भीर 
चिन्तामें तल्लीन हो गये। इतने तल्लीन कि चावल 
जलकर भस्म हो गया , पर उन्हें कुछ पता नहीं । 
रमाकान्त विशेष पढे-लिखे agi थे। थोड़ी हिन्दौ 
और काम चलानेभरको संस्क्रत जानते थे। उसीसे 
विशिष्टाद्वौत सम्प्रदायके कुछ ग्रन्थ पढ़ लेते थे । वेसे उन्हे 
पढ़नेका अवकाश भी कहाँ था। अपनी ही पद्धतिमै वे सोच 
रहे थे-'यदि आत्मा शरोरमें ही रहता है तो कहाँ 
ता है ! उसका स्थान हृदय बतलाया गया है, तब क्या 
रक्तपूर्ण हृदयमें वह रक्तसे लथपथ है !” 


उन्होंने हृदयमें मनको एकाग्र किया। इन्द्रियोंको 
थोडी शान्त मिली. इस बरावर धोने-माँजनेको खटपटसे। 
मतीराममें इतनी शक्ति ही नथी, जो इधर-उधर कर 
सके । उन्हें तो आज्ञापालन करना था; क्योंकि बराबरकी 
स्वच्छताने उन्हें भी झाड़-पोंछकर स्वच्छ कर दिया था । 
बाहरी शुद्धि मन शुद्ध करनेम हेतू होती ही है और मन 
शुद्ध होनेपर इस प्रकार अपने ही अङ्गोमेँ अपवित्रताका 
बोध होना स्वाभाविक है ! 

“हृदय है--छिः यह भी मांसका ही है ! इसके भीतर 
है रक्त । अति अपवित्र रक्त !! इसके और भीतर-- 
अन्तस्तलमें ? हृदयाकाश-विशुद्ध प्रकाशमय हृदयाकाश !!!' 
बस ! इसके पश्चात्‌ मनीराम पता नहीं कहाँ छूमंतर 
हो गये। वे भगे नहीं, उनकी सत्ता ही लुप्तप्राय 
हो गयी। रमाकान्तजी स्थिर, अविचल, शान्त 
वेठे थे । 

दिन गया, रात्रि आयी और वह भी चली गयी । 
‘qasa आज रमाकान्त चरणस्पर्श भी करने नहीं 
आया ? सर्दीमै भी वह दिनभर पानीमें हाथ डाले रहता 
है । उसे स्नान और संध्या ही दिनभर लगी रहती है । 
कहीं सर्दी तो नहीं लग गयी ?' माताका ममत्व आद्र 
हो उठा । रमाकान्तजीके एकान्तमें कोई बाधा न पड़े, 
इसलिए कोई उनके पास नहीं जाता था । वे प्रायः दूसरे 
घेरेवाली कोठरीमें अकेले रहते थे। माता उधर गयीं। 
द्वार खुला पड़ा था, चूल्हेपर पात्र पक्खा था, अग्निके 
बदले कुछ भस्म थो और रमाकान्त आसनपर बैठे थे । 


माताने पुकारा , बहत पुकारनेपर भी जब वे न बोले 
तो स्पर्श किया--' शरीर शीतल , जेसे हिम ! नासिकाके 
पास हाथ ले जानेपर भी श्वासकी गति प्रतीत नहीं 
होती !” माता चीख पडीं। भीड़ लग गयी और बहुत 
चिल्लाहट हुई । थोड़ी देरमें श्वास चला, शरीरमें थोड़ी 
उष्णता आयी और रमाकान्तजीने नेत्र खोल दिये । 

“सत्यं , शिवं , सुन्दरम्‌ ' रमाकान्त पूर्णतः बदल गये 
थ्रे। अब न शरीरका पता रहता था और न संसारका । 


\ 

जब मौज आती तो उपयुक्त वाक्य कहते और हँस पड़ते। 
l इसके सिवा उन्हें कोई कार्य न था । 


Se 
DS 


| संतोष 
संतोषादभुत्तमसुखलाभः 
(योगदर्शन २ . ४२ ) 


| “मातृभूमिसे इतनी दूर, एकाकी, यहाँ न कोई 
| अपना परिचित है और न स्वदेशका ही। यहाँ भला, 
पाँच रुपयेसे क्या उद्योग करू ? शरीर भी तो इतना 
सबल नहीं कि कहीं मजदूरी ही कर लू । कोई उच्च 
| प्रामाणिक परीक्षा भी नहीं दी, नौकरी कोन देगा? 
| कोई कला या व्यवसाय भी नहीं जानता !' बंदरगाहूपर 
खड़े-खड़े गिरधारीसिह सोच रहे थे । 

| दुर्देवके मारे बेचारे गिरधारीसिंह घरसे कलकत्ते आये 
जब वहाँ कोई काम न मिला तो बेठेबैठे पासक्री छोटी-सी 
पू'जीको भी पेटकी भेंट करनेको अपेक्षा उन्होने रंगून 
जाकर भाग्य-परीक्षा करनेका निश्‍चय किया। एक मास 
Hasa कांटकर वे कल जहाजसे रंगून उतरे थे । 


' समुद्रयात्रा और जलवायुके परिवर्तेनसे आज ज्वर 

.भी प्रतीत होता है। यदि बेठकर दवा-दारू करने लगा 

| तो ये पाँच रुपये भी उदरमें जा रहेंगे ओर तब") 
| | 

उनके सम्मुख उपवास या दर-दर भिक्षा माँगनेका दृश्य 
armari “यदि दवा न को और ज्वर बढ़ गया !' 
स्वजन एवं परिचितोंसे हीन इस अपरिचित स्थानमें रुग्ण 
होनेपर जो दशा हातो , उसका दृश्य पहलेसे भी अधिक 
भयानक था । सिरपर हाथ रखकर वहीं बैठ गये । 


‘Yad चाहते हो तो उद्योग करो ! अवश्य 
मिलेगा !!' भोतरमे किसीने कहा । गिरिधारीसिहको 
स्वामी पूर्णानन्दजीके वचनोंपर अदूट श्रद्धा थी । वे उन्हें 
साक्षात्‌ परमात्मा मानते थे। उन्हींके वचनोंपर विश्वास 
करके तो वे घरसे कलकत्तेक्रे लिए चले थे। तब क्या 
स्वामीजीके ये वचन असत्य हैं ! ना, ऐसा तो हो नहीं 
सकता । अब भी तो मेरे पास पाँच रुपये हैं। एक बार 
नवीन उत्साह लेकर वे फिर उठे । 

अ स्ट्रेलियासे एक जाहज आया था और उसपर गेहूँ 
भरा था । जहाजपर आनेवाले लोग नवीन थे। 
गिरिधारीसिह तनिक स्थूल शरीर थे और अच्छे कपड़ोंमें 
रहनेवाल । पासमें कुळ न रहनेपर भी उनके वस्त्र स्वच्छ 

ते थे। गिरधारीसिहने सोचा -'कारावास ही तो 
होगा। वहाँ कम-से-कम पेटकी चिन्तासे मुक्त रहेंगे । 
स धे जाकर जहाजके अधिकारियोंसे पूरा जहाज गेहूँ 
खरीदनेकी बातचीत करने लगे । 


जहाजके अधिकारियोंने समझा-- बिना दलालके 
आनेवाला यह कोई धनी, पर नवीन व्यापारी है। 
गिरिधारीसिहको अपने घरसे क्या देना था! झटपट 

। मोलभाव हो गया । इन्होंने पाँच रुपये देकर उन लोगोंसे 
~ गेहूँ बेचनेकी रसीद लिखा ली । 

लोग कहते हैँ कि भगवानको देना होता है तो छप्पर 
फाड़कर देते हैं। रसीद लिखकर गिरिधारीसिह हटे ही 
थे कि जहाजके अधिफारीने उन्हें फिर बुलवाया 
“ आस्ट्रेलियासे कम्पनीके स्वामीका तार आया है कि गेहूँ 
अभी न बेचा जाय !' गिरिधारी सिह समझ गये कि गेहुँका 
बाजार चढ़ गया है । उन्होंने गेहूँ वापस देना अस्वीकार 
[ कर दिया । जहाजके स्वामियोंने फिर आस्ट्रेलिया तार 

खटकाये । गिरिधारीसिहसे अनुनय-विनय की । अन्ततः 

खरीदे हुए भावसे आधपाव प्रति रुपये कम करके जहाज- 

वालोंको ही गेहूँ बेच दिया गया पूरे तेरह हजार सात 

सौ पचपन रुपयेका चेक लेकर गिरिधारीसिह नगरमें | 

लौटे । 

RE) K: 
भगवती भागीरथीके भव्य कुलपर अश्वत्थमूलमै आज 

| तीन-चार माससे एक मस्त महात्मा पड़े हैं। कमरमें एक 
। कौपीनके अतिरिक्त और कुछ भी नहीं । मध्याल्नमें गाँवमें 
! जाकर ' नारायण हरि” करते हैं और जो कुछ मिला, 
। अङ्जलिमें लेकर मुखमें डाल लेते हैं वहीं। दो चार 

घरोसे इसी प्रकार भिक्षा करके लौटते हैं और फिर 

भर-भर अञ्जलि वे श्रीहरिका चरंणोदक पान करते हैं । 

उन्हे किसोसे मांगना तो है नहीं । 

भावुक भक्त अपनी भावनाके अनुसार स्वामीजीके 
सम्बन्धमें अटकल लगाते हैं। कोई उन्हें सिद्ध बतलाता 

है, कोई तपस्वी , कोई विरक्त और कोई आत्मदर्शी । 
स्वामीजी कुछ भेंट तो लेते नहीं , गाँवके भोले लोग यों 
ही उनके दर्शनोंको सुविधानुसार आया करते हैं। 
स्वामीजी एक तो वैसे ही कम बोलते हैं और दूसरे उनकी 
गूढ़ बातें समझनेकी यहाँ योग्यता भी किसमें है। खेत 
और घरसे ही अवकाश नहीं , यह कौन पता लगाये कि 
मुक्ति , ज्ञान, जिज्ञासा आदि किन पक्षियोंके नाम हैं। 
महात्माओंके दर्शनसे पुण्य होता है या उनका दर्शन करना 
चाहिये , इसी सामान्य भावनासे लोग आते हैं। जो हो 
सकता है, सेवा भी करते हैं । पुण्य होगा , घरमें मङ्गल 
होगा-इस लोभसे या महात्मा कहीं अप्रसन्न होकर कोई, 
शाप न दे दें- इस भयसे भी । 

दोपहरीकी भिक्षा क्ररके स्वामीजी लौटे तो एक दिन 
उन्होंने एक ग्रामीणको अपनी प्रतीक्षा करते पाया । वैसे 
ये सज्जन प्रायः नित्य प्रातः-सायं आते हैं और स्थानपर 
झाडू देना आदि छोटी-मोटी सेवाएँ करते ही रहते हैं। 
आनेवालोंमें सबसे उज्ज्वल वस्त्रोंवाले होतेपर भी यहाँ 
निस्खंकोच धूलिमें बैठते हैं। आज इस दोपहुरीमें सब 
अपने-अपने काममें लगे होंगे, स्वामौजीके पास एकान्त 
होगा--यह समझकर वे आये थे । स्वामीजीसे अकेलेमें वे 
कुछ कहना चाहते थे और अवसर मिलता ही न था। 

* गिरिधारीसिह ! आज दोपहरीमें केसे l असमयमें 
आनेके कारण स्वामीजीने पूछा। उत्तरके स्थानपर 
आगन्तुक स्वामीजीके चरणोंमें मस्तक रखकर सिमकने 
लगा टीक बच्चोंके समान । स्वामीजीने उसे उठाया और 


aa 

“माता-पिताकै प्यारने कष्ट सहनेमें असमर्थ बना दिया 
। है । कभी अपमान सहना नहीं पड़ा और न परिश्रम ही 
करता पड़ा। पिछले वपं पिताके देहान्तसे ही विपत्ति प्रारम्भ 
हुई । घरमें कोई सम्पात्त नहीं । कृषिका श्रम सहा नहीं 
जाता । पर्याप्त पढे-लिखे भी नहीं कि कहीं नौकरो करें। 
अब सरकारी लगान देना है । महाजन ऋण देता नहीं 
और पुराते ऋणको कड़ाईसे माँगता है। घरमै भोजनके 
लिए भी नहीं ।' यही सब कष्ट-कथा सिसकते हुए सुनानेके 
ˆ पश्चात्‌ वे फिर स्वामीजीके चरणोंपर गिरकर फूट-फूटकर 
रोने लगे । 


| स्वामीजीने उठाया -'भेया ! रोओ मत ! मैं विरक्त 
साघु हूँ । मेरे पास द्रव्य तो है नहीं जो तुम्हें दे दूँ । मैं 
केवल आशीर्वाद दे सकता हूँ।सुख यदि चाहते हो तब 
तो संतोष करो ! नहीं , यदि ऐइचर्य चाहते हो तो उद्योग 
| करो ! अवश्य मिलेगा , जिसे चाहोगे !' 


ऐश्वयंसे भिन्न सुखकी कल्पना भी उस समय 
गिरिधारीसिह नहीं कर सकते थे । उन्होंने तो ' उद्योग 
7 करो और ऐश्चय अवश्य मिलेगा !' इसी आशीर्वादको 
। ग्रहण किया | स्व्रामीजीके आशीर्वादपर उन्हें विश्वास 
था । वे प्रसन्न हो गये । 


(३) 


“न ठिकानेसे भोजन , न स्नान , दिनभर हाय-हाय 
करते-करते जान चली जातो है । रातिमे भी विश्राम 


नहीं ॥ झुझलाकर रंगूनके प्रसिद्ध आइती बाबू 

गिरिधारीसिहने टेलीफोनकी घंटी बजनेपर फोन लेनेके 
बदले कनेक्शन पृथक कर दिया । आज दिनभर उन्हे 
अत्यधिक व्यस्त रहना पडा था । वारह बजे रातिमें शयन 
करनेको लेटनेपर इस टेलीफोनका आना उन्हें बहुत 
अखरा । 


“इससे तो मैं घरपर ही शान्तिसे रहताथा।न 
इतनी चिन्ता थी और न इतना परिश्रम ही करना पड़ता | 
था । इससे मिलो , उसे देखो, ये संतुष्ट रहें , उन्हें अप्रसन्न न 
करनेसे हानि होगी--मैं इन सब बखेड़ोंमें दिनभर ताचते- 
नाचते तंग आ गया ।' उनके झुझलाये मस्तिष्कमें एक 
आँधी चल रही थी । नेत्र बंद'करनेपर भी निद्रा पास नह ह 
फटकती थी । अन्तमें विचारोंकी उद्टिग्ततासे त्राण पानेका 
लिए उन्होंने बिजल का बटन दवाया ओर पास पड़ी 
रामायण उठा ली । 


बिनु संतोष न काम नसाहीं। 
काम aga सुख सपनेहुँ ताही ॥ 


सर्वप्रथम यही पंक्ति सामने आई और यहीं समाप्त ! 
पुस्तक बंद करके यथास्थान रख दी गयी। स्वामी जीते 
यही तो कहा था कि सुख चाहते हो तो संतोष. करो । 
“मैं उस समय सम्पत्तिका इतना भूखा था कि उससे 
भिन्न सुखको समझ हीन सका । उन महापुरुषका 
आशीर्वाद अब भी सेरे साथ है। ऐशवर्य-रोगको' पीड़ा | 
भली प्रकार भोग चुका । अब ओर नहीं ¬बस !' उन्होने | 
प्रकाश बंद कर दिया और सो गये । | 


| 


ई y y | 

दूसरे दिनसे सबने देखा कि गिरिघारीसिह कुछ दूसरे 
ही हो गये हैं। घाटा हो रहा है--हो जाने दो! 
अत्यावश्यक कार्य है-पूजासे निवृत्त होनेपर । कलक्टर 
अप्रसन्न हो गये तो हानि हो सकती है-क्या मेरा प्रारब्ध 
से लेंगे।' सहकारी हैरान थे। ' घाटे-पर-घाटा होता जा 
रहा है और यह ऐसा अजीब मनुष्य कि इसे सिर-पैरका 
ध्यान ही नहीं रहता । पहले तो यह बडा उद्योगी था । 
अब क्या हो गया ?' किसीने धनका गये बताया और 
किसीने मस्तिष्कका विकार । ; 

संसारमै नीति चलती है और परलोक तथा 
अन्तःकरणमें धर्म | धर्म नीतिपर विजय पाता अवश्य है; 
कितु पराकाष्ठापर पहुँचकर । अन्यथा नीतिकी उपेक्षाका 
दण्ड महाराज हरिश्चद्धको भी भोगना पडा। यहाँ भी 
यही हुआ । इस उपेक्षाके फलसे दिवाला निकल गया । - 
गिरिधारी सिहको कुछ छिपाकर तो रखना नहीं था। 
सब कुछ एक ही दिनमें जिस समाजसे एकत्र हुआ था , 
उसीमें वितरित हो गया। रंगून छोड़कर जब 
गिरिधारीसिह कलकत्ते उतरे, उनके पास केवल पाँच 
रुपये थे । ठीक उस दिनकी भाँति , जिस दिन वे सर्वप्रथम 
रंगून पहुँचे थे । 

> x > 

भगवती आगीरथीके भव्य कुलपर एक अश्वत्थके 
मूलमें एक ईटोंका छोटा-सा चबूतरा हे । वृद्ध भगत 
ठाकुर उसपर गज्भामें गोता लगाकर घर लौटते हुए एक 
लोहा जल और पासके RAA दो पीले पुष्प नित्य चढाते 

हैं । लोग कहते हैं कि इकलौते पुत्र तथा पत्नीकी मृत्युपर 
भी भगत ठाकुरने मुसकराकर कह दिया था कि ' चलो 
ठोक हुआ ; कितु इस चबूतरेपर पुष्प चढाते हुए उनके 
नेत्रोके कोनोंसे एक साथ कई बूदें निकल आती हैं। लोग 
बाब गिरिधारीसिहको अब इसी नामसे सम्ब्रोधन करते 
हैं। उनके नित्य प्रसन्न मुखपर किसीने कभी विषादका 
चिह्न नहीं देखा । हमने उस दिन प्रत्यक्ष देखा कियमराज 
भी उनकी मुस्कानको म्लान न कर सके ! 


—6— 
तप 


कापेन्द्रियसिद्धिरशुद्धिक्षयात्तपसः । 
( योगदर्शन २ « ४३) 
चारों ओर सुनसान जंगल देखकर शिष्यने कहा , 
' गुरुदेव ¦ हम सब मागे भूल गये हैं !' 

' नहीं वत्स , यहाँ आनेका कुछ उद्देश्य है। गोरख 
कभी नहीं भूलता । देखो , उस पीपलकी सोधमें वह ग्राम 
दिखायी दे रहा है। वहाँ पर्याप्त भीड़ है। आज एक 
भक्तते साधुओंको भोजन करानेका निश्चय किया है । 
कोलाहल स्पष्ट सुनायी पडता है ओर घीकी सुगन्धि भी 
आती है । महात्मा गोरखनाथजीने एक ओर संकेत किया । 
'यह सीधा मार्ग है। दूसरे मार्गसे आनेपर संध्या तक 
गी वहाँ त पहुँचते । 

चलते-चलते दिन ढलने लगा और तब जाकर कहीं 
ग्राममें पहुँचे । शिष्य सोव रहा था-- अवश्य गुरुदेवने 
बे बातें अनुमानसे कही होंगी । अन्यथा उतनी दूरसे ग्राम 
देख लेना , शब्द सुन लेता या सुगन्धि प्राप्त कर लेना केसे 
सम्भव है।जोभो हो, गुएदेवका अनुमान अत्यन्त 
सच्चा होता है।' 


पंक्ति बेठी और साधु भोजन करने लगे । महात्मा 
गोरखनाथजीने एक लड्ड्रको काटते हुए कहा,“ इधर 
लड॒डूओंमें नीमके पत्ते डालनेकी भी प्रथा है क्या !' गृहस्थ 
उस नवीन शिष्यकी भांति महात्माजीसे अपरिचित नहीं 
था । वह उन योगिराजकी अलौकिक शक्तियोंसे परिचित 
था । उसने घरमें पूछ-ताछ की और यह स्वीकार करते हुए 
क्षमा-याचना की कि ' घत खौलाते समय दो-तीन 
नीमके पत्ते हवासे उड़कर कड़ाहेमें जा गिरे थे ।' 


भोजनोपरान्त सबको आसन देकर बैठाया गया। 
श्रीगोरखनाथजीने अपना आसन छोड़ते हुए कहा, “ मैं 
अस्थिपर तो बैठनेसे रहा !' वहीं एक दूसरे सिद्ध भी थे। 
उन्होंने उस आसनपर चरण रक्खा--'पृथ्वीमें कहाँ 


अस्थि नहीं है? सो यहाँ तो पूरे एक हाथ नीचे एक . 


पशुका पेर मात्र है।' वे वहीं बेठने लगे। उत्सुकतावश 
लोगोंने उन्हें दूसरे आसनपर बैठाकर उस स्थानको 
खोदा । निकला क्या ! एक कुत्तेका पेर ! 


शिष्यको अब gert शक्तिका बोध हुआ। एकान्त 
प्राप्त कर उसने वहाँसे आश्रममें आनेपर एक दिन अपते 


| 

महान्‌ गुरुके पदप्रान्तमें मस्तक रखकर इन सिद्धियोंका | 
रहस्य जाननेकी इच्छा प्रकट . को । » 1 


'ये कोई सिद्धियाँ नहीं हैं, यह तो स्वाभाविक शक्ति 
है प्रत्येक मानव की।' योगिराजने गम्भीरतापूर्वक 
समझाया । “आदिशक्तिने किसीसे पक्षपात नहीं किया है। 
सबको समान शक्ति प्रदान की है। गिद्धकी दृष्टि, 
पिपीलिकाकी श्राणशक्ति, हंसकी रसना, इवानका 
श्रवन, अन्धोंकी स्पर्शशक्ति और मकडीका .कालज्ञान 
प्रत्येक प्राणीको प्राप्त है । उपयोग न करनेसे इन सबकी | 
स्वाभाविक शक्ति नष्ट हो जाती है और उनपर मल एकत्र 
हो जाता है । तपस्याके द्वारा अशुद्धि नष्ट होनेपर वे 
शक्तियाँ पुन: जाग्रत्‌ हो जातो हैं।' | 


समर्थ गुरुने भाँप लिया कि शिष्यमें इनके प्रति 
अनावश्यक उत्सुकता है-- ये कोई महत्त्वकी वस्तुएं नहीं | 
हैं गिद्धादि पक्षी बननेकी अपेक्षा तुम्हें मानवतासे भी . | 
ऊपर उठना है और वह दिव्य बोध प्राप्त करना है जो 
इस जीवनका लक्ष्य है | तुम्हारी शक्तिका उपयोग उसीके | 
लिए होना चाहिये। इन बाजीगरीके कोतुकोंके लिए | 
नहीं ।' 
उस समय तो झिष्यने गुरुदेवके वचनोंको स्वीकार 
कर लिया, पर उसके हूदयसे वह उत्सुकता गयी नहीं । 
आवश्यक शिक्षा प्राप्त कर उसे तपस्या करनेका आदेश 
हुआ । नेपालकी तराईके एक उपयुक्त ननके लिए उसने 
प्रस्थान किया । | 
1 | 
[snail Deshmukh Library, BJP, Jammu. Digitized By Siddhanta eGangotri Gyaan | 


Vinay Avasthi Sahih Rfhuvan Vani Trust Donations 43 


k (व रक) 


“तुम बड़े बलसे गवित दीखते हो, तनिक वह सेरा 
कमण्डलू तो दे दो!' एक geag पहलवानको 
सिद्धताथजीका आदेश हुआ। उस बेचारेने बड़ा बल 
लगाया , उसके माथेपर पसीना आ गया; किन्तु वह 
तुम्बी उससे उठी नहीं । ' बस , इसीपर इतने घमंडी बने 
हो ?' उसने लज्जासे मस्तक झुका लिया । 


कुछ अधिक सम्पन्न लोग आ गये थे दर्शनार्थ । इतनी 
सिद्धि दिखानेसे संतोष हुआ नहीं । ' बच्चे ! मुझे तनिक 
उठाकर वहाँ तो बैठा दो !' भला वह आठ वषका बालक 
उन्हें कैसे उठाता ! लोगोंके पुचकारनेपर बह उठा । यह 
कया उसने. फूलके समान स्वामीजीको उठाकर दूसरी 
चौकीपर बैठा दिया । लोगोंको तब ओर भी आइचय | 
हुआ । जव उन्होंने देखा कि महाराजका शरीर उस | 
चौकीपर पहुँचनेके पश्चात्‌ ही घटने लगा और aed- 
घटते नवजात शिलुके समान हो गया। उसो अवस्थामें 
रहकर वे उपदेश और प्रवचन करते रहे । 
दिन थे गरमीके , आम पकने लगे थे। महात्माजीने 
चासके वृक्षके शिखरपर चमकता बड़ा पीला आम लानंका 
आदेश दिया । चढ्नेको एक व्यक्ति चढ़ गया , पर वह फल 
बहुत दूर सीधी डालंपर था। वहाँ चढ़ना बहुत कठिन 
था । डाल हिलानेषर कच्चे फल कई गिरे, पर वह नहीं 
शिरा । ' ब्यथमै कच्चे फल मत गिराओ । महाराजने | 
| आदेश किया । विवश होकर लंबे बाँसकी खोज होने लगी । | 

सच्ची बात तो यह थीकि महाराजको चमत्कार 
दिखाना था । ' मैं स्वयं तोड़ लूंगा ।' कहकर वे उठे और 
उनका शरीर लम्बा ¦ होने लगा। इतने लम्बे हुए कि 
हाथसे फलको तोड़ा। फल एक भक्तको, जो समत्रमें 
सम्पन्न जान पड़ता था, प्रसादरूपमें दिया गया । शरीर 
अपनी स्वाभाविक स्थितिमें आ गया । 

भीड़ जुटने लगी सिद्धनाथजीके समीप । जनता 
तिलका ताइ तो चुटकी बजाते करती है। चर्चा होने लगी 
कि वे पत्थरको मनुष्य , बाघको बछड़ा आदि बना देते हैं। 
सवके मनकी बात बतला देते हैं। रोगी रोगसे त्राण 
पाने , दरिद्र धनके लिए, संतानहीन पुत्रके लिए, इस 
प्रकार लोग अपनी-अपनी कामनाके लिए आने लगे । 

महाराजको खाँसी भी आ जाय तो भक्त उसका 
कुछ-न-कुछ अर्थ अवश्य लगा लेते । प्रसिद्धिके साथ माया 
भी एकत्र होने लगी । भव्य मठ तो बन ही गया था , 
सरोबरके घाट बंध रहे थे। बगीचा लग गया था। 
आगन्तुकोंके ठहरनेके लिए धमंशालाकी नींव भी पड़ 
गयी । भण्डारा तो नित्य होता है । 

(ER) 


पूरे चौदह वर्ष पश्चात्‌ शिष्यको सुयोग मिला कि बहू 


` अपने परम पूज्य गुरुदेवके श्रीचरणोमें उपस्थित हो सके । 
“ बाबा गोरखनाथजी आये थे और उन्होंने घाघराके दूसरे 
AZIX एक वटवृक्षके नीचे आसन लगा दिया था। पता 
` नहीं क्या समझकर वे इस पार श्रीसिद्धनाथजीके मठपर 


नहीं qar? । 


| 

“गुरुदेव नहीं पधारे तो मुझे तो उनके चरणोंमें 
उपस्थित होना ही चाहिये ।' सिद्धनाथजीके साथ उनका 
सेवकमण्डल भी चला। सिद्ध और साधारण मानवमें 
प्रभेद ही क्या हो, यदि वह भी सर्वसाधारणके सहृश ही 
सब काम करे! लोग तो बंठे नौकाओंपर; fag 
सिद्धनाथजी तो सिद्ध ठहरे, वे खड़ाऊ पहने हो नदीके 
वक्षसपर चलने लगे। उनके खड़ाऊं जलके ऊपर वेसे हो 
पडते थे , जेसे पृथ्वीपर । चरणको अंगुलियोंको भी जलने 


` 


स्पर्श नहीं किया । वे घाघरा पार हो गये । 


वटकी सघन छायामें मूलके समीप वाबा गोरखनाथजी 
एक शिलापर व्याघ्राम्बर डाले शान्त बैठे थे । धूनी aa 
रही थी और लम्बा चिमटा गड़ा हुआ था । दोनों कानोंमें 
विशाल मद्रा झूल रही थी । पास ही बहुत-से भक्त मस्तक 
झुकाये पृथ्वीपर बैठे थे । 


सीधे पहुँचकर सिद्धनाथनी सम्मुख दण्डको भाँति 
गिर पड़े। भक्तोंने उनके लिए मागे छोड़ दिया था। 
गुरुने मस्तक उठाया । पता नहीं क्यों महापुरुषका मुख 
तमक उठा । नेत्र लाल हो गये। चिमटा उखाइकर 
उन्होंने अन्धाधुन्ध बौछारे प्रारम्भ कर दीं सिद्धवाथको 
पीठपर ! र 


किसीमें इतना साहस नहीं था कि उन .योगोराजको 
उस समय रोके । प्रसिद्ध सिद्ध सिद्धनाथ भो इस प्रवार 


भीत हुए पिट रहे थे , जेसे अध्यापकके हाथों कोई बालक | 


ताइना पा रहा हो । 


Boe 

गुरुदेवकी उग्र मुखाकृतिको एक वार देखनेनेके पश्चात्‌ 

फिर नेत्र नहीं उठ सके । चिमटेकी मार पीठ, सिर, 
हाथ, जहाँ भी जो अङ्ग सामने पड़ता , वहीं बेभावकी 
पड़ रही थी । 

“क्यों रे, नदी पार होनेमें कितने पैसे लगते हैं ?” 
भली प्रकार पीठ-पूजा करनेके उपरान्त गुरुदेवने पूछा । 

“केवल एक पैसा ओर साधुसे कुछ नहीं ।” डरते" 
डरते शिष्यने उत्तर दिया । 


“ इतने दिनों शरीरको तपस्याकी अग्निमें भस्म करके 
तूने यह एक पैसेकी मजदूरीका व्यापार सीखा है ? मूर्ख ! 
ताड तुझसे अधिक लम्बा है गौर हिमालयसे भारी तू बन 
नहीं सकता । कोई तेरा कमण्डलु उठा सके या न उठा 
सके , तुझे क्या लाभ ? तूने पशु ओर जड़ बननेके लिए 
ही घर-द्वार छोड़कर इतना कष्ट उठाया था ?' 


चिमटेको मार उतनी गहरी नहीं थी, जितनी इन 
शब्दोक्री.। गुरु क्या जो शिष्यके बाह्याभ्यन्तरका प्रतिः 
पलका ज्ञान न रबखे? चिमटेकी सारसे मूक रहनेवाले 
सिद्धनाथ बच्चोंकी भाँति संज्ञ गुरुदेवके समथ श्रीचरणोंमें 
फूट-फूटकर रोने लगे । 

' बस-इसीलिये आया था । अब फिर मिलुँगा चोदहू 
बर्ष बाद ।' गोरखनाथजीने चिमटा ओर व्याप्राम्ब॒र 
उठाया और एक ओर सघन वनमें लीन हो गये । वे पुनः 
चोदह वर्षे पश्चात्‌ सिद्धनाथजीको मिले या नहीं , यह 
को पता नहीं, पर इतिहास साक्षी है कि सिद्धनाथ अपर 


z-a} 


| 

- गुइदेवसे तनिक भी न्यून नहीं थे। वे एक उच्च कोटिके 
महापुरुष हो गये हैं । 


D 
स्वाध्याय | 


r ध्वाध्पापादिष्टदेवतासम्प्रयोग॑: । 
(योगदर्शन २. ४४) | 


“ चैतन्य महाप्रभु जब दक्षिणंकी यात्रा करने गये थे तंब 
एक स्थानपर उन्होंने एक ब्राह्मणको श्रीमद्धगवद्गीताका | 
पाठ करते देखा । ब्राह्मण सम्भवतः संस्कृत नहीं जावता | 
था; क्योंकि वह इलोकोंका शुद्ध उच्चारण नहीं कर | 
पाता था। कितु पाठके समय उसके नेत्रोंसे अजस्र अश्नु- | 
प्रवाह चल रहा था। महाप्रभु उसके पीछे पाठ समाप्त 
होनेतक खड़े रहे और जब वह पाठ समाप्त करके अपने | 

| समीप एक संन्यासीको देख उन्हे प्रणिपात करने लगा | 
तो महाप्रभुने "श्रीहरिः? कहकर उसे आशीर्वाद देनेके 
पश्चात्‌ पुछा--' विप्रवर ! आप गीताजीके इलोकोंको 
समझते हैं ?” ब्राह्मणने नञ्रतापूर्वक उत्तर विया-- 
“ भगवन्‌ ! मैं अज्ञ भला इन यूढ़ इलोकोंको क्या जानूँ ! 
मैं तो इतको पढ़ते समय यह देखता हुँ कि एक रथपर 
अजु न धनुष-बाण डाले बैठे हैं और श्यामसुन्दर एक हाथमें 
धोड़ोंकी रास तथा दूसरेमें चाबुक लिए रथके आगे बेठे हैं 
तथा अजु तकी ओर मुख घुमाकर कुछ कह रहे हैं। 

उनके पतले-पतले लाल-लाल होंठ बोलते समय बड़ी 
सुन्दरतासे हिल रहे हैं। यही देखते-देखते i जाता | 
हुँ कि पाठ समाप्त भो करना है ।' महाप्रभु बच्चोकी भाँति 
फट पड़े। रोते-रोते ब्राह्मणको हृदयसे लगाया। उन्होंने 
कहा--'गीताजीका ठीक-ठीक अर्थ केवल तुम्हीने समझा | 
है।' क्या तुम कह सकते हो कि ' उस विप्रकी भाँति 
तुमने एक दिन भी सप्तशतीका स्वाध्याय किया है ?' | 

“ भगवन्‌ ! मैंने इस प्रकार तो स्वाध्याय नहीं किया" a 

“तब तुम कैसे कहते हो कि माँ तुमपर प्रसन्न नहीं 
होतीं ? माँ और अप्रसन्न ! बच्चे । माँ तो प्रसन्नताको 
मिका दसरा नाम है । वह करुणामयी नित्य प्रसन्न हैं । 
तुम उन्हें सचमुच कभी पुकारते ही नहीं । कंसे हो सकता 
है कि तुम पुकारो और माँ आव नहीं !' 


fag मैंने तो" 
“मको ! तुमने दुर्गासप्तशातीके पाठ सविधि समाप्त 
कर दिये और नवाक्षर बीजमन्त्रोंका जप भी किया 
हंवन-तर्पणके साथ । यही तो तुम कहना चाहते हो? 
पर सच कहो क्या तुम्हारे मनमें श्रद्धा थी ? मन एकाग्न 
और प्रेमसे पूर्ण था? तुम बता सकते हो कि यदिग्रामो- | 
फोनमें सप्तशतीके रेकाड बनाकर सहस्र बार बजाये जाय 
तो माँ आवेंगी या नहीं ?' 
“ भला रेकाडे बजानेसे माँ कैसे आयेंगी ?' 
| ' ठीक-रेकाडं बजानेसे माँ नहीं आ सकतीं; क्योंकि 
| बह नइ है और उससे क्रियामात्र होती हे--भावहीन । १ 


~ 

माँ क्रियाधीन या कर्मपरतन्त्र नहीं हैं। वे यदि परतन्त्र 
। हैं भी तो भाव या प्रेमपरतन्त्र। इसीसे रेकार्ड बजानेपर 
नहीं आतीं और तुम्हारी पूजापर उन्हें आना चाहिये 
क्यों ?' 

“मैं ऐसा ही सोचता हूँ ।' 

“अब बताओ कि तुम्हारा पाठ और जप रेकाडकी 
| भांति रटन्त हुआ था मानवकी भाँति प्रेमपूर्ण भाव तथा 
j एकाग्र चित्तसे ?' 

“गुरुदेव ! मुझे अपने प्रश्नका उत्तर तो प्राप्त हो गया ; 
कितु श्रीचरणोंने आदेश किया था कि स्वाध्यायमात्रसे 
इष्टदेवताका साक्षात्‌ होता है ।' 

मैंने कहा अवश्य था ; किंतु कहा था मानवके लिए | 
स्वाध्यायमात्रका अर्थ दूसरे साधनोंकी अपेक्षा बिना 
| केवल स्वाध्यायसे , यह कहना था। पहले स्वाध्यायको 
समझ लो । जिसकी आवृत्ति करते-करते उसे हृदयका 
एक भाग बना लिया जाय, जो अपने हृदयका एक 
अध्याय हो जाय, वही स्वाध्याय है। फिर चाहे वह 
मन्त्र-जप हो या ग्रन्थ-पाठ । ऐसे ही स्वाध्यायसे आराध्य- 
की प्राप्ति अथवा इष्ट सिद्धि होती है ।' 

CEN 

हम सबकी भाँति महेशने भी आध्यात्मिक पुष्तकोको 
यों ही ga लिया था । कुछ सुन-सुना लिया था ! पिता 
मां दुगकि उपासक थे, घरमें माताके गुगोंका वर्णन होता 
ही रहता था॥ बचपनसे पिताने दुर्गाकवच रटा दिया 

था। भयके ही कारण सही, महेश उनका नित्य पाठ 
करता था । बचपनके संस्कार धीरे-धीरे वैसा ही सुसज्ध 
पाकर पुष्ट होते गये । अव महेशको माताके अतिरिक्त 
दूसरे किसीकी चर्चा भाती नहीं थी। 

घरपर अन्न-वस्त्रका अभाव था नहीं, पत्नी भी 
अनुकूल मिली थी । थों तो ' जीवन ' अतृप्तिका एक नाम है 
ही; फिर भी महेश उतना हाय-हाय करनेवाला नहीं था | 
हसरे, पिताने बराबर उसे समझाया था कि सर्वेश्वरी 
जगन्मातासे उसकी ' मंगल मंजुल गोद ' माँगनेके अतिरिक्त 
धूसरे, तुच्छ सांसारिक पदार्थ माँगना AI है! 
“जब हमं जगन्माताके राजकुमार हो सकते हैं तो भिखमगे 
क्यों बनें !' महेशको इस भिक्षुक मनोवृत्तिसे छणा थी। 
चह चाहता था केवल माताका दर्शन । 

एक चाह होती है और दूसरी होती है भूल । हम 
संसारमै जाने क्या-क्या चाहते हैं , यदि कोई बिना हाथ-पेर 
हिलाये दे दे तो; कितु जिसके लिए हम भूखे होते हैं , 
उसके लिए आकाश-पाताल एक कर डालते हैं। महेशमें 
म्राताके दर्शनोंकी जो चाह थी , बह बढ़ी और बढ़तै-बढ़ते 
भूख बन गयी । 

पिताका शरीरान्त होनेसे घरका सारा भार महेशके 
हो सिर आं गथा । बहु अब स्वयं पिता बन चुका था, 
इससे उसका दायित्व और भी बढ़ गथा था । घरकै 
जंजालोंसे अवसर ही नहीं मिलता था । कई बार 
fasaa जानेका विचार हुआ; किन्तु जा न सका | 
भये काये तो जीवनभर अवकाश न देंगे / यह सोचकर 

उसने जानेका निश्चम ही कर लिया। जहाँ निश्‍चयमें 
शक्ति है, वहाँ बाधा क्या ! 

अष्टभुजाके दर्शन करके जब वह मन्दिरसे निकला तौ 
उसने पंडसे पूछा--' इस रमणीक वनमें कोई महात्मा भी 
रहते हैं ?' पता लगा कि पहाड़ीके उस ओर यहाँसे तीन- 
चार मीलपर एक अच्छे सिद्ध महापुरुष रहते हैं , किन्तु 
वहाँ जानेका मागे बड़ा कठिन है। महेशने 
कठिनाइयोंकी चर्चा व्यर्थ समझी । वह पंडेकी बतायी 
पगडंडीसे चल पड़ा । झाड़ियोंमें झुकते , कण्टकोंमें उलझते , 
ऊँची-नी ची चट्टानोंपर चढ़ते-उतरते किसी प्रकार वह 
उस गहन वनकी एकान्त फूसकी कुटियामें पहुँच गया । 


एक तूँबी, एक कुल्हाड़ी, चिमटा, मृगचमे और 
धूनीके पास कुछ काष्ठ, बस वहाँ इतना ही सामान था । 
जगतृके नेत्रोंसे दूर वहाँ एक जटा-भस्मधारी श्यामकाय 
महापुरुष धूनीके समीप दिगम्बर शक्ति-आसनपर बेठे 
थे । हाथोंमें रुद्राक्षकी माला घुम रही थी। महेशने साष्टांग 
प्रणिपात किया । महापुरुषके नेत्र उठे | उस बेधक एवं 
गम्भीर दृष्टिने सब समझ लिया । तू आ गया यहाँ ? कंसे 
आया है ? 


“ श्रीचरणोंके दर्शनार्थ ?' एक क्षण रुककर महेशने 

पुनः हाथ जोड़कर पूछा-- प्रभो ! क्या इस अधमको भी 

| माँ अपनायेंगी ? मै भी उसके पादपद्ोंके दर्शन पा 
| सकता हुँ U 

महात्मा मुसकराये-'अवश्य ! स्वाध्याय करो ! 
इष्टकी सिद्धि जप और पाठसे ही होती । 

महेशने अनुनय किया और उसे दुर्गासप्तशतीके अष्टा- 
तर शत पाठ तथा नवाक्षर बीजमन्त्रके जपका हा 
हुआ । “तुम आओगे , यह माताने प्रथम ही मुझे सूचित 
{कया था। अब जाओ ! दिन ढल रहा है, बस्तीतक अधेरा 
होनेसे पूर्व पहुंचना ठीक होगा । जंगल तो हम जंगली 
लोगोके लिए ही उपयुक्त है ।' 

महेशने पुनः साष्टांग प्रणिपात किया और धूनीसे 
मिली प्रसाद-स्वरूप भस्मको वस्त्रमें बांधकर लोटा । 

वह घर आया और पहुँचनेके तीन दिन पश्चात्‌ ही 
उसने विधिपूर्वक फलाहार एवं भूमि-शयन करते हुए 


- सप्तततीका पाठ और जप प्रारम्भ कर दिया । कुल एक 


सो आठ ही पाठ तो करने थे, पूरे हो गये। जप भा समाप्त 
हो गया , पर माताका साक्षात्‌ हुआ नहीं । 

' मुझसे विधिमें कोई त्रुटि हुई नहीं , माँने दर्शन क्यों 
नहीं दिया ?' गुरुके वचनोंपर अविश्वासके लिए हृदयमें 
स्थान नहीं था । अपनी त्रुटिका स्वयं ज्ञान न होनेपर वह 
फिर गुरुदेवके चरणोमें उपस्थित होने विन्ध्याचलको 
चला | 


( 8 ) 


पाठ-पाठमें भी भेद होता है । सप्तरतीका पाठ तो 
सभी करते हैं; किन्तु महेशजीका पाठ कुछ और ही ढंगका 
है। वे श्लोकोंको केवल वाणीसे पढ्‌ नहीं जाते , हृदयसे 

उनका पाठ करते हैं। जिन सात सौ श्लोकोंको पण्डितलोग 
एक घन्टेमें समाप्त कर देते हैं, उन्हींमें लगते उन्हें पूरे सात 
घंटे । पाठके पश्चात्‌ जत्र जप प्रारम्भ होता-दूसरा ही 
कोई उनसे बार-बार भोजनके लिए आग्रह करता तो वे 
उठ पाते । अन्यथा उन्हें स्मरण ही नहीं होता कि कुछ 
और भी संसारमै मुझको करना है | 


दुर्गापाठके उन सीधे-सादे इलोकोंकी स्फूति जव gead 
होती , पता नहीं कितने गुरुतर गम्भीर'अर्थोका उनसे 
उडव होता । वे गहन तत्त्व जो हम सब बड़े-बड़े भाष्योंके 
द्वारा भी समझ नहीं पाते, दीघंकालीन शास्त्रोंके पठन- 
पाठनले भी कठिनतासे उपलब्ध होते हैं, महेशजीको उन 
ण्लोकोंमें सरलतासे प्राप्त हो जाते थे । इसे चाहे मांकी 
कृपा कहिये या एकाग्रताका परिणाम । 

धीरे-धीरे वासनाएंँ शान्त होती गयीं और दशा 
यहाँतक पहुँच गयी कि ' माँका दर्शन हो! यह इच्छा भी 
पता नहीं कहाँ चली गयी । पाठमें स्वाभाविक रुचि थी 
और जपमें आनन्द आता था । यह भूल ही गया कि पाठ 
कितना हुआ ओर जप कितना ? जब कभी महेशजी 
गुनगुनाते रहते -- 


सब कुछ ले लो किन्तु, तुम्हारी पूजाका अधिकार रहे। 
प्यार रहे न रहे पर प्रिथ, मुझपर पूजाका भार रहे॥ 
एक दिन प्रातःकाल सदाकी भाँति उनके कमरेका 
द्वार खुला नहीं । पत्नी घबरायी और आठ बजते-बजते 
तक जब पुकारनेपर भी द्वार न खुला तो उसने बढ़ईसे 

किवाड़ तुड़वा दिये। बहेशजीक नेत्रोंस गद्धा-यसुना बह 

रही थीं। वे किसी दूसरे ही लोकमें थे। बड़ी देरमें वे 

प्रकृतिस्थ हुए । 
लोग कहते हैं कि महेशजी रात्रिमें कमरा बंद करनेपर 

“माँ, माँ कहकर प्रायः किसीसे बातें किया करते हैं । 


ईश्वरप्रणिधान 
s 


समाधिसिद्धिरीश्वरप्रणिधानात । | 
( योगदर्शन २.४५ ) | 


बाबा रघुनाथदासजी कुछ पढ़े-लिखे नहीं थे; बचपनमें | 
ग्राम-पाठशालामें पढ़ने जाते अवश्य थे; किन्तु जिस दिन । 
अध्यापकने हाथ लाल कर दिये , उसी दिनसे उन्होंने भी |! 
सरस्वतीको नमस्कार कर लिया । माताके एकमात्र वही | 
संतान थे, सो भी पितृहीन । ऐसे प्यारे बच्चे कहाँ पढ़ा | 
करते हैं ? | 
कोई चिन्ता थी नहीं । माताके स्नेहने भावका अनुभव ' 
करने ही नहीं दिया था । भोजन , खेल और अखाडा-बस , J 
वे इतना ही जानते थे। शरीर अच्छा बता हुआथा। ! 
आकार भी लम्बा था । लम्बी आकृति, पुष्ट शरीर और | 
गेहुँआँ रंग , एक भव्य मूर्ति प्रतीत होती थी । | 
भाग्य किसीका सगा नहीं है। माताका शरीरान्त होते । 

ही अवस्था बदल गयी। घरपर कोई सम्पत्ति तो | 
$ 

थी नहीं | यजमानोंके घर जाकर, सैकड़ों युक्तियोंसे माता 
सब काम चलाती थी । उसकी अनुपस्थितिमें अपने सिर 
भार पडा | पुरोहिती कभी की हो तो करते भी बने। 
कभी एक मित्रके घर भोजन कर आये और कभी 
दूसरेके । 


इस प्रकार कितने दिन काम चलता ? अन्तमें नौकरी 
कर ली पुलिसमें । घरपर तो कोई था नहीं , जिसकी चिन्ता 
करनी हो । पेसेके लिए झूठ-सच करनेसे वेसे भी उन्हे 
घृणा थी । सङ्ग अच्छा मिल गया । अक्षरज्ञान तो था ही । 
अपने साथीकी देखा-देखी ' रामचरितमानस ! को उल्टा- 
सीधा पढ़नेका अभ्यास करने लगे। प्रारम्भसे वैष्णव 
साधुओंपर श्रद्धा थी । कोई साधु आ जाता तो उसे भोजन 
वनवाकर प्रसाद कराकर तब जाने देते । पासभें एक 
साधुकी कुटी थी । समय मिलता तब वहाँ दिलमें एक 
चक्कर अवश्य लगा आते । एक-दो दोहे रामायणके साधु 
महाराजसे सुन आते | हो सकता तो कुछ सेवा भी 
कर देते । 


साधु;महाराज रामनवमी अयोध्याजीमें करना चाहते । 
काशी, प्रयाग, चित्रकुट होकर घुमते-घामते उन्हें 
अयोध्याजी जाना था । पोषमें चलनेका विचार था , जिसमें 
माघभर तीर्थराजमें कल्पवास किया जा सके । रघुनाथ 
त्रिपाठीने भी उनके साथ चलनेका निश्चय किया । छुट्टीकी 
अर्जी भेजनेपर जब वह स्वीकृत नहीं हुई तो नोकरीसे 
इस्तीफा दे दिया । 

साधु महाराजके साथ प्रयागमें कल्पवास करके १ 
चित्रकूट दर्शन करनेके अनन्तर अयोध्या पहुँचे । वहाँका जो | 
za देखा तो फिर इच्छा न हुई कि उस दिव्यभूमिका 
परित्याग किया जाय। साघु महाराज तो रामनवमी करके 
विदा हो गये और रघुनाथ त्रिपाठीने बावा सीतारामदासके 
चरणोंको शरण ग्रहण की । गुरुदेवकी कृपासे वे रघुनाथ 
त्रिपाठीसे वाबा रघुनाथ हो गये । लाल पगड़ीके स्थानपर 
मस्तक जटाओंसे भुषित हुआ। 


(HR) | 
मनुष्यको देखकर कोई नहीं कह सकता कि उसके | 
भीतर कितने महान्‌ संस्कार दबे पड़े हैं और कब वे किस 
रूपमें जाग्रत्‌ होंगे । कोन जानता था कि एक पुलिसका 
अनपढ़ सिपाही एक दिन उत्कृष्ट तितिक्षु एवं प्रगाढ 
भगवद्भक्त होगा । किन्तु हुआ कुछ ऐसी ही । 
श्रीसरयूजीके विमल पुलिनपर कटिमें मौंजी-मेखला 
तथा एक कोपीन लगाये बाबा रघुनाथदास वर्षके आठ | 
मास व्यतीत कर देते थे। केवल चातुर्मास्यमें, जब | 
सरयूजी पुलिनको गर्भस्थ कर लेतीं तो वे घाटकी एक | 
बुजेमें आ जाते थे । वहाँ न धूनी थी और न कन्था । एक 
तुम्बी अवश्य वे साथ रखते थे, नित्यकर्ममें उपयोगके | 
लिए। | 
दिनमें एक बार सरयूजी में प्रात:स्नान करनेके उपरान्त | 


A 


चले जाते हनुमानगढ़ी और कनक-भवन | उधरसे ही 
पेटको भी भाड़ा देते आते । कण्ठ और कर तुलसीकी ! 
| 

मणियोंसे भूषित थे ही। करकी सुमिरनी अविश्रान्त 
चलती ही रहती थी । एकही काय था सीताराम, 
सीताराम ' बस । 

पता नहीं उनके उस गौर चमंको स्थूल एवं कृष्णप्राय 
बनानेमें कितनी शीत एवं ग्रीष्म ऋतुओंने श्रम किया 
होगा । सरयुजीकी लहरें ही बता सकती हैं कि उनकी 
सीतारामकी ध्वनिकी कितनी मालाएँ श्रीकौशलकिशोरके 
पाबन पदोंमें समपित हो गयी हैं । स्वयं बाबा 
रघुनाथदासको इन उलझनोंसे कोई मतलब नहीं था। 
सर्दी आवे या गरमी जाय, उनके लिए सत्र समान। 
| उनको समझसे 'सीताराम' का जप कभी भी पूरा नहीं 
| हो पाता था । वे उसमें नित्य अतृप्त बने रहते थे । 


यम-नियम तो व्यापक हैं। इनके बिना कोई किसी 
भी साधनका अधिकारी होता ही नहीं जो पल-पलमें 
आसन बदलता है, वह अभ्यास क्या करेगा । एक आसन 
सभी साधकोंको सिद्ध करना ही पड़ता है। बाबा 
रघुनाथदासजीके लिए यम-नियमोंकी चर्चा व्यथे है । ये 
तो उनके स्वभाव बन गये थे । जब वे सिद्धासन लगाकर 
` बेठते थे तो आवश्यकता होनेपर ही उठते थे। चार-छः 
घण्टेतक तो क्या, एकादशीको वे पूरी रात्रि एक ही 
आसनसे बैठे रहते थे । 
मन और प्राणका अभिन्न सम्बन्ध है । घ्राणनि रोधसे 
मनोनिरोध और मनोनिरोधसे प्राणनिरोध सम्पन्न होता है, 
बाबा जब अपनी ' सीताराम ' रटमें तल्लीन होते तो मनको 
कहीं जानेका अवकाश ही नहीं मिलता । इस मनोनिरोधमें 


Nanaji Deshmukh Library, BJP, Jammu. Digitized By Siddhanta eGangotri Gyaar 


म हति त्‌ | 
६८ Vinay Avasthi Sahib BASRA Trust Donations 


जैसा gg एवं दीर्घं कालीन प्राणायाम हो जाता था , वैसा 
चेष्टापुवेक कभी हो नहों सकता । जब मन ही एकाग्र है « 
तो इन्द्रियां कहाँ जाये ? उसके सहयोगके बिना उनमें 
शक्ति ही कहाँ है ? प्रत्याहार तो स्वयं हुआ करता है । 

बाबा रघुनाथदासजीने न कभी प्राणायाम किया और 
न प्रत्याहार । ये स्वयं हो जाते हैं, यह भी उन्होंने कभी 
सोचा नहीं। धारणा यदि थी तो ' सीताराम ? नामकी 
और ध्यान था तो ' युगल सरकार! का । यह धारणा | 
ध्यान भौ वे जान-बूझकर योग करनेके लिए नहीं करते -* 
थे। 

जब वे आसन लगाकर प्रारम्भ करते “सीताराम , 
सीताराम ' तो उन्हें शरीर और संसार दोनों ही विस्मृत 
हो जाते थे। प्रारम्भ तो वे करते थे उच्च स्वरसे; पर 
धीरे-धीरे स्वर गिरता भौर अन्तमें वाणी रुक जाती | 
जप शवाससे चलता और जव श्‍वास भी शिथिल हो जाता 
तो मनीराम इस गुरुतर कार्यको सँभालते। सामने रहते 
थे युगल सरकार । और दोनों नेत्रोसे दो धाराए* कपोल , 
हृदय ओर घुटनोंपर होती हुई श्रीसरयूजीकी रेणकामें 
aza होती जाती थीं । इसके अतिरिक्त भी कोई समाधि A 
हो तो वह हुआ करे । इतना अवश्य है कि यह सबीज 
समाधि ही थी । 

(53:5) 

“नाम स्वयं महान्‌ है और कहीं उसके साथ नामीका 
स्मरण भी रहे , तब तो उसकी तुलना केवल उसीसे हो 
सकती है। क्या आइचय था जो नामके सहारे बाबा A 

रघुनाथदास इस भौतिक शरीरसे ऊपर उठ जाते थे ? 
जिस समय वे आसन लगाकर वेठते थे, लोग कहते हैं कि 
उनका न श्वास चलता था, हृदय और न शरीरें 
उष्णता ही रहती थो । वे कनक-भवनसे लौटकर प्रायः 
ग्यारह-बारह बजे बेठते थे और दस बजे रात्रितक उधर 
जानेवाले देखते थे कि वे वेसे ही बैठे हैं । प्रातः साढ़े तीन 
बजे सरयू-स्तान करनेवाले एक साधु कहते हैं कि वे ' उस 
आसनसे चार बजेके लगभग उठते हैं, उठकर स्नानादिमें 
लग जाते हैं । पता नहीं, वे सोते कब होंगे । सोते हैं भी 
या नहीं ?” 

एक दिन प्रात:स्तान करनेवालोंने देखा कि 
रघुनाथदासजी ज्यों-के-त्यों बेठे हैं। जब वे दस बजे 
तक भी न उठे तो भक्तोंने पुकारा, हिलाया । बड़ी 
कठिनतासे उन्होंने नेत्र खोले । पता नहीं , उन्हे क्या हो 
गया था ? न तो किसीकी बात सुनते थे, और न समझते 
थे। ऐसे चारों ओर देखते थे, मानो कोई आश्चर्य देख 
रहे हों । हाथ जोड़कर रोने भी लगते थे । भक्तोंने उठाकर 
स्नान कराया । प्रसाद सम्मुख आनेपर भी जब उन्होंने 
नहीं उठाया तो भक्तोंने उनके मुखमें अपने हाथसे ग्रास 
दिये । 

थोड़े दिनों यही क्रम चलता. रहा । भक्तजन लगभग 
नौ-दस बजे बाबा रघुनाथदासको स्नान कराते और उन्हें 
अपने हाथसे भोजन कराते। वे अब कभी अपने-आपमें 
रहते नहीं थे। भक्त उन्हें सरयू-किनारेसे उठाकर 
कनक-भवनमें ले आये । उसी कनक-भवनमें जो आरम्भसे 


¬ A 

ऐसे प्रभुके लडैते लालोंका क्रीड़ाप्राज़्ण बनता रहा है, 
बाहरी घेरेके एक कमरेमें उनका आसन लगा दिया । 

एक दिन लोगोंने देखा कि ब्रावाके मुखमण्डलसे दीप्त 
प्रकाश निकल रहा है। उनको ओर देखा नहीं जाता । 
नेत्र चकाचोंध करते. हैं। मस्तिष्कमें वहाँ पहुँचते ही 
“सीताराम , सीताराम ' की ध्वनि इतनी प्रबलतासे 
गुजती है कि प्रतीत होता है कि यदि मुखसे 
दुराग्रहपूर्वक सीताराम न कहा जाय तो मस्तिष्क 
फट जायगा । वहाँ पहुँचते हो प्रत्येक व्यक्ति बराबर वहाँ 
रहनेतक सीताराम कहनेको विवश हो जाता है । 

एक-एक करके अठारह दिन व्यतीत हो गये । भक्तोंने 
सब प्रकारसे हिलाकर , पुकारकर , शंख-घड़ियाल 
बजाकर प्रयत्न कर लिया , बाबा रघुताथदासके नेत्न नहीं 
खुले । उनके मुखका प्रकाश प्रखरतर होता गया । यही 

प्रकाश वतलाता था कि शरीरमें अभी प्राण है। आज हे 

रामनवमी । ठोक बारह बजे उधर प्रभुके जन्मकी पहली 
तोप दगी और इधर उसी क्षण रघुनाथदासजीके कमरेमें 
एक धड़ाका हुआ। एक भक्तने बढ़कर देखा और फिर वहाँ 
भीड़ हो गयी । मस्तक ठोक मध्यसे फट गया था । शरीर 
रक्तार्ण बना था और रघुनाथदास श्रीरघुनाथके 
दिव्यधाममें पहुँच चुके थे ! 


— "छू, -- 

श्रीकृष्ण-जन्मस्थान-सेवा- 


Ya 


श्रीकृष्ण-सन्देश 
[ आध्यात्मिक मासिक-पत्र ] 


श्रीकृष्ण-सन्देशका वर्ष जनवरोसे प्रारम्भ होता है । 
“श्रीकृष्ण-सन्देश’ प्रतिमास लगभग ७२ पृष्ठ पाव्य-सामग्री 


देता है । 
वाषिक शुल्क १० रुपये 1 
आजोवन शुल्क १५१ रुपये । 
सम्भव हो तो आजोवन ग्राहक बनें । 
व्यवस्थापक--श्री कृष्ण-सन्देश 
श्रीकृष्ण-जन्मस्थान सेवा-संस्थान 
मथुरा-२८१००१ 


सायनस सार द्वारा SEE मूल्यपर उपलब्ध रु 
“ यह पुस्तक मारत सरकार द्वारा रियायती मुल्यपर उपलब्ध 
amukh Lira गय क जप म नत as 00०० eya गजपर मुद्रित-प्रकाशित है ।” 
hmukh Libra 1 गये का SBE i है है ठी 


